title: Budapestin tekniikan ja taloustieteiden yliopisto

text: BME:ssä opiskelee noin 24 000 opiskelijaa, ja työntekijöitä siellä on noin 1 300. BME:ssä on kahdeksan tiedekuntaa:


text: Pyhän Rooman keisari ja Unkarin kuningas Joosef II perusti 1782 Budan yliopiston yhteyteen BME:n edeltäjän Institutum Geometricumin, jossa pystyi opiskelemaan maanmittausta, jokien hallintaa ja tienrakentamista. Institutum Geometricum yhdistyi 1850 Joosefin teknillisen opiston kanssa, ja niistä tuli 1856 Joosefin kuninkaallinen tekninen koulu. Unkarista korvasi 1860 opetuskielenä latinan. BME itsenäistyi 1872 ja samalla sai luvan jakaa tutkintoja. Se oli Euroopan ensimmäisiä oppilaitoksia, joka antoi yliopistotason insinööriopintoja.


text: Oppilaitoksen nimeksi tuli 1949 Budapestin tekniikan yliopisto, ja siihen kuuluivat silloin Rakennustekniikan, konetekniikan, arkkitehtuurin, kemiantekniikan ja sähkötekniikan tiedekunnat. Kuusi vuotta myöhemmin perustettiin vielä liikennetekniikan tiedekunta. Unkarin kielen rinnalle opetuskieleksi otettiin englanti vuonna 1984. BME:hen perustettiin 1998 kaksi uutta tiedekuntaa ja sen nimeksi vaihdettiin kaksi vuotta myöhemmin Budapestin tekniikan ja taloustieteiden yliopisto.


text: Yliopisto on myöntänyt kunniatohtorin arvonimen suomalaisprofessori Lauri Niinistölle vuonna 2002 ja Aarne Jutilalle vuonna 2003.


title: Paphiopedilum druryi

text: Paphiopedilum druryi on Etelä-Intiassa kasvava venuksenkenkiin kuuluva kämmekkälaji.


title: Paphiopedilum druryi

text: "P. druryin" löysi rouva J. A. Brown vuonna 1865, ja sen kuvasi Richard Henry Beddome vuonna 1874 julkaisussa "Icones Plantarum Indiae Orientalis; or plates and descriptions of new and rare plants, from Southern India and Ceylon" ja siirsi Berthold Stein vuonna 1892 julkaisussa "Stein's Orchideenbuch". Laji nimettiin eversti H. Druryn mukaan, joka sai virheellisen kunnian lajin löytämisestä, vaikka oli hankkinut yksilönsä Brownilta.


title: Paphiopedilum druryi

text: "P. druryi" on pienehkö venuksenkenkä. 12–30 cm pitkiä ja 2–4 cm leveitä lehtiä on viidestä seitsemään kappaletta. Väritys on vaaleanvihreä. Kukkavana on jopa 25 cm pitkä, väriltään violetti, nukkainen. Kukkavanan kärkeen kehittyy yksi kukka, joka on 5–7 cm leveä. Lajin luonnonvaraisilta yksilöiltä on tavattu jopa 150&nbcp;cm pituisia maavarsia. Laji kukkii touko-kesäkuussa.


title: Paphiopedilum druryi

text: "P. druryi" kasvaa kevyessä varjossa ryhmittäin vuoristoisella ruohikkomaalla 1 400-1 600 metrin korkeudella ohuessa maaperässä ja maatuvassa ruohossa. Lajia esiintyy Intian niemimaan kärjessä Agastaya Malai -vuoren lähistöllä yli 2 000 km päässä muista "Paphiopedilum"-suvun kasvupaikoista. Alueen lämpötila vaihtelee 18 ja 24 celsiusasteen välillä. Ilmasto on lopputalvesta ja varhaiskeväällä kuiva, kesäisin ja syksyisin kosteahko.


title: Shame (vuoden 2011 elokuva)

text: Shame on vuonna 2011 ensi-iltansa saanut brittiläinen draamaelokuva, jonka on ohjannut ja käsikirjoittanut englantilainen taiteilija ja ohjaaja Steve McQueen. Pääosia näyttelevät Michael Fassbender ja Carey Mulligan.


title: Shame (vuoden 2011 elokuva)

text: Newyorkilainen Brandon (Michael Fassbender) kärsii seksiriippuvuudesta. Kun apua tarvitseva pikkusisko Sissy (Carey Mulligan) muuttaa hänen asuntoonsa, alkaa ulkoisesti menestyneen miehen elämä suistua raiteiltaan.


title: Shame (vuoden 2011 elokuva)

text: Vuonna 2016 "Shame" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


Koripallon miesten SM-sarjakausi 1964–1965 oli 25. kausi, jolloin pelattiin miesten koripallon Suomen mestaruudesta. Kauden päätteeksi Helsingin Kisa-Toverit voitti Suomen mestaruuden.


title: Koripallon miesten SM-sarjakausi 1964–1965

text: HKT:n joukkue: Pertti Laanti, Pertti Risku, Martti Liimo, Kari Liimo, Raimo Vartia, Viktor Kaltala, Teijo Finneman, Kari Nyqvist, Jaakko Manssila, Pekka Sorsa, Pertti Hurme.


title: Göteborg-luokka (korvetti)

text: Göteborg-luokka on Ruotsin merivoimien palveluksessa oleva korvettiluokka, johon kuuluu neljä 1. joulukuuta 1985 Karlskronavarvetilta tilattua alusta. Luokkaan piti tulla alun perin kuusi alusta, mutta kaksi viimeistä ei saanut hyväksyntää. Alukset olivat edelleen kehitettyjä Stockholm-luokan aluksia, joilla korvattiin loput Spica-luokan ohjusveneet. Aluksissa pyrittiin pienentämään tutka-, infrapuna- ja akustista jälkeä.


title: Shame

text: Shame voi viitata:


title: Gilles Tremblay

text: Gilles Tremblay OQ (6. syyskuuta 1932 – 27. heinäkuuta 2017) oli kanadalainen säveltäjä. Hän opiskeli Montréalin ja Pariisin konservatorioissa. Hänen opettajiensa joukossa olivat Olivier Messiaen, Yvonne Loriod ja Maurice Martenot. Hän osallistui myös Darmstadtin kesäkursseille, joilla hän kiinnostui elektroakustisista tekniikoista.


title: Gilles Tremblay

text: Tremblay opetti vuodesta 1962 lähtien sävellystä Montréalissa. Hänen oppilaisiinsa lukeutuivat Serge Arcuri, Raynald Arseneault, Yves Daoust, François Dompierre, Marc Hyland, Ramon Lazkano, Robin Minard, Éric Morin, Silvio Palmieri, Micheline Coulombe Saint-Marcoux, André Villeneuve ja Claude Vivier.


title: Gilles Tremblay

text: Varhaisella urallaan Tremblay esiintyi ondes Martenot -spesialistina. Hänestä tehtiin vuonna 1991 Québecin kansallisen ritarikunnan upseeri. Hän oli lisäksi Denise Pelletier -palkinnon saaja.


title: Margaret Skeete

text: Margaret Skeete (o.s. Seward, 27. lokakuuta 1878 − 7. toukokuuta 1994) oli yhdysvaltalainen nainen ja vanhimmaksi elänyt teksasilainen. Hän kuoli 115 vuoden ja 192 vuorokauden iässä muutama viikko myöhemmin kun oli kaatunut pahasti. Hän oli viimeinen elossa ollut varmistetusti vuonna 1878 syntynyt ihminen.


title: Tammipunavarpunen

text: Tammipunavarpunen ("Haemorhous purpureus") on Pohjois-Amerikasta kotoisin oleva punertava varpuslintu, joka kuuluu peippojen heimoon ja punavarpusten sukuun. Yhdysvaltalainen lintutieteilijä Roger Tory Peterson kuvaili sitä 'vadelmamehuun kastetuksi varpuseksi'. Se on läheistä sukua pihapunavarpuselle ja mäntypunavarpuselle, jotka ovat sen kanssa hyvin samannäköisiä ja elävät osittain samoilla alueilla.


title: Tammipunavarpunen

text: Tammipunavarpunen on ruumiinrakenteeltaan iso ja tanakka muihin metsän pikkulintuihin verrattuna. Sen pituus on 12–16 senttimetriä, siipien kärkiväli 22–26 senttimetriä ja paino 18–32 grammaa. Sillä on lyhyt, lovellinen pyrstö ja voimakas, kartiomainen nokka, joka on suurempi kuin millään varsinaisella varpusella. Koiraalla on punertava pää ja rinta, ruskea selkä ja utuisen valkoinen vatsa. Naaraan höyhenpuvussa ei ole punaista, mutta se on alapuolelta viiruinen ja päästä valkoisen kirjava.


title: Tammipunavarpunen

text: Tammipunavarpunen elää Pohjois-Amerikassa, missä sen levinneisyysalue käsittää Kanadan etelä- ja keskiosat sekä Yhdysvaltojen pohjoisosat ja länsirannikon. Talveksi se muuttaa etelämmäksi Yhdysvaltojen itä- ja lounaisosiin ja Meksikoon.


title: Tammipunavarpunen

text: Tammipunavarpunen elää yleensä alavilla mailla sijaitsevissa kosteissa havu- tai sekametsissä, joissa on runsaasti aluskasvillisuutta ja aukeita paikkoja. Se välttelee suuria aarniometsiä, ja taajamissa sen on hyvin usein syrjäyttänyt pihapunavarpunen. Talvella sen voi nähdä myös muissa elinympäristöissä, esimerkiksi pensaikoissa, vanhoilla pelloilla, metsänreunoissa ja takapihoilla.


title: Tammipunavarpunen

text: Tammipunavarpusen kantaa kauas metsässä, vaikka itse lintua onkin usein vaikea nähdä, sillä se pysyttelee puiden latvassa. Joskus se matkii laulullaan muita lajeja, kuten haarapääskyjä, amerikantiklejä, loistopipiloita ja lehmäturpiaaleja.


title: Tammipunavarpunen

text: Tammipunavarpunen osoittaa vihamielisyyttä lajitoveriaan kohtaan kurottamalla sitä kohti nokka pitkällä ja niska suorana. Tämän jälkeen se voi kohottautua pystyyn ja avata nokkansa tai osoittaa sillä alaspäin vastustajaansa kohti ja alkaa nokkia sitä. Naaraat voittavat yleensä koiraat tappeluissa.


title: Tammipunavarpunen

text: Tammipunavarpunen on yksiavioinen lintu, jolla on vuodessa yleensä kaksi poikuetta. Naarasta kosiskellessaan koiras laulaa pehmeästi ja pörhistelee höyheniään tämän edessä pidellen samalla nokassaan risua tai ruohonkortta. Jos naaras näyttää suosiolliselta, koiras pyrähtää lyhyeen lentoon suoraan ylöspäin riiputtaen siipiään ja osoittaen nokallaan kohti taivasta. Tätä seuraa yleensä paritteluvaihe.


title: Tammipunavarpunen

text: Naaras rakentaa pesän havupuun oksan kärkeen risuista, kasveista ja juurista ja vuoraa sen ruohosilpulla, karvalla ja sammalella. Levinneisyysalueen eteläosissa pesäpuu voi olla myös tammi, vaahtera tai kirsikkapuu. Naaras laskee pesään 3–5 munaa ja hautoo niitä 12–13 vuorokauden ajan koiraan ruokkiessa sitä. Poikaset ovat kuoriutuessaan sokeita ja höyhenettömiä. Sekä naaras että koiras osallistuvat niiden ruokintaan. Poikaset lähtevät pesästä 13–16 vuorokauden ikäisenä, mutta pysyttelevät pesän lähettyvillä vielä kahden viikon ajan, kunnes ne ovat täysin lentotaitoisia.


title: Tammipunavarpunen

text: Tammipunavarpunen käyttää ravinnokseen enimmäkseen puiden siemeniä, joita se kerää havupuista, jalavista, lännentulppaanipuista ja vaahteroista. Siementen lisäksi se syö pehmeitä silmuja, kukkien mettä sekä hedelmiä ja marjoja. Talvella se noukkii joskus siemeniä matalasta kasvillisuudesta, esimerkiksi voikukista, tuoksukeista ja sappiruohoista. Kesällä se saattaa täydentää ruokavaliotaan hyönteisillä, lähinnä kirvoilla, perhosentoukilla, heinäsirkoilla ja kovakuoriaisilla. Poikasiaan se ruokkii enimmäkseen siemenillä.


title: Tammipunavarpunen

text: Tammipunavarpunen on elinvoimainen laji, joskin pihapunavarpunen on paikoitellen syrjäyttänyt sen Yhdysvaltojen itäisimmissä osavaltioissa.


title: Tuusulan koulukeskus

text: Hyrylän koulukeskus sijaitsee Tuusulan kunnan Hyrylässä Tuusulanväylän ja Sahatien risteyksessä osoitteessa Sahatie 1. Koulukeskuksessa toimii kaksi oppilaitosta: Hyrylän yläaste ja Tuusulan lukion Hyrylän toimipiste (eli Hyrylän lukio).


title: Tuusulan koulukeskus

text: Koulukeskus on yhtenäinen rakennus, jossa yläkoulun ja lukion välillä pystyy kulkemaan sisätilojen kautta. Muun muassa tietokoneluokka, ruokasali, liikuntasali ja auditorio ovat yläkoulun ja lukion yhteisiä tiloja.


title: Mestareiden mestari

text: Mestareiden mestari on suomalainen kilpailuohjelma, jossa entiset huippu-urheilijat kilpailevat toisiaan vastaan. Kilpailu käydään Espanjan Andalusiassa, jossa kaikki urheilijat asuvat samassa talossa. Jokaisen jakson päätteeksi yksi kilpailija putoaa pois. Ohjelma alkoi MTV3:lla 2. tammikuuta 2012. Toinen tuotantokausi alkaa 8. lokakuuta 2017.


title: Mestareiden mestari

text: Ohjelman juontajana ensimmäisellä kaudella toimi Ville Klinga. Toisen kauden juontaa Eero Ettala.


title: Mestareiden mestari

text: Jari Isometsä voitti ensimmäisen tuotantokauden, Jyrki Järvi oli toinen ja Toni Nieminen kolmas.


title: Mestareiden mestari

text:
"Mestareiden mestari" voitti parhaan Game Show -ohjelman Kultainen Venla -palkinnon vuonna 2012.
Ensimmäisen jakson ensimmäinen kilpailu oli nimeltään "Sähkölabyrintti", jonka voitti Toni Nieminen. Toinen kilpailu oli nimeltään "Pisan torni", jossa voiton vei Timo Peltomaa. Kahdessa kilpailussa vähiten pisteitä saivat Anne Haanpää ja Sanna Stén, joten he joutuivat "Yötestiin". Haanpää hävisi kaksintaiston, mutta hän sai vielä toisen mahdollisuuden ja pääsi jatkamaan kilpailua.


title: Mestareiden mestari

text: Toisessa jaksossa urheilijat kilpailivat joukkueina. Jakson päätteeksi kaksi vähiten pisteitä saanutta olivat Sanna Stén ja Jyrki Järvi. "Yötestin" säännöt kuitenkin muuttuivat, eivätkä kaksi vähiten pisteitä saanutta joutuneet suoraan "Yötestiin". Vähiten pisteitä saanut Stén hävisi "Yötestin" viime jaksossa toisen mahdollisuuden saaneelle Haanpäälle, ja joutui jättämään kilpailun ensimmäisenä.


title: Mestareiden mestari

text: Kolmannen jakson ensimmäinen kilpailu oli nimeltään "Robin Hood", jossa kilpailijoiden piti ampua jousipyssyllä mahdollisimman keskelle taulua. Voiton vei Timo Peltomaa. Toisessa tehtävässä kilpailijoiden piti hioa heille annetusta kivestä mahdollisimman painava kuutio, joka kuitenkin sopisi heille näytetyn laatikon sisälle. Kilpailun voitti Jyrki Järvi. Päivän päätteeksi vähiten pisteitä sai Anne Haanpää, joka valitsi vastustajakseen "Yötestiin" Amin Asikaisen. Haanpää häviää, mutta molemmat saivat jatkaa kilpailua, koska Pertti Ukkola joutui jättämään kilpailun kesken polvivamman vuoksi.


title: Mestareiden mestari

text: Neljännessä jaksossa ensimmäinen kilpailu on joukkuetehtävä, jossa voiton vie Jarin, Tonin ja Annen joukkue. Yökisassa voiton vie myös Jari. Anne Haanpää sai jälleen vähiten pisteitä, ja hän valitsi "Yötestiin" Eeva-Maria Saaren. Saari voittaa ja Haanpää joutuu lähtemään kotiin.


title: Rantakukat

text: Rantakukat ("Lythrum") on rantakukkakasvien (Lythraceae) heimon nimisuku. Siihen kuuluu 36 lajia.Suomessa on tavattu luonnonvaraisena viisi rantakukkalajia. Yleisin on pohjanrantakukka, jota kasvaa napapiirin korkeudelle asti. Se on korkeahko ruohovartinen rantakasvi, jolla on sinipunainen latvaterttukukinto. Ojakaali kasvaa harvinaisehkona Etelä-Suomessa ojissa, lammikoissa ja rannoilla. Kolme muuta, kerirantakukka, pikkurantakukka ja neulasrantakukka, ovat yksittäin havaittuja satunnaiskasveja.


title: Andrei Makarov (kävelijä)

text: Andrei Anatoljevitš Makarov (; s. 2. tammikuuta 1971) on valkovenäläinen entinen yleisurheilija, joka kilpaili kävelyssä. Hänellä oli Venäjän kansalaisuus vuoteen 1998 saakka.


title: Andrei Makarov (kävelijä)

text: Makarov voitti Valko-Venäjän mestaruuden 20 kilometrin matkalla kahdesti, vuosina 1999 ja 2003. Hän oli samalla matkalla mukana myös Sydneyn olympialaisissa 2000, joissa hän sijoittui seitsemänneksitoista ajallaan 1.23.33. Makarovin ennätys matkalla on 1.18.23 vuodelta 2000.


title: Gödöllő

text: Gödöllő on kaupunki Pestin läänissä Unkarissa. Kaupungissa on 33 901 asukasta (2010) ja sen pinta-ala on 62 km². Gödöllő on tunnettu barokkityylisestä linnasta, jonka Antal Grassalkovich rakennutti 1700-luvun puolessavälissä. Palatsia kutsutaan myös Gödöllőn keisarinlinnaksi tai Sisin linnaksi, koska se oli keisari Frans Joosefin ja keisarinna Elisabetin (”Sisin”) kesäasunto.


title: Gödöllő

text: Gödöllő sijaitsee Rákosjoen varrella 30 kilometriä Budapestistä koilliseen. Sieltä on suora yhteys M3-moottoritielle, ja Budapestin-Miskolcin rautatie kulkee kaupungin halki.


title: Gödöllő

text: Ensimmäinen kirjallinen maininta Gödöllőstä on vuodelta 1349, ja ensimmäinen aateliskartano rakennettiin sinne vuonna 1662. 1700-luvun puolivälissä Antal Grassalkovich -niminen aatelismies teki Gödöllőstä tiluksiensa keskuspaikan ja rakennutti kylään barokkityylisen palatsin. Grassalkovich oli avokätinen taidemesenaatti, ja suurin osa Gödöllőn nykyisistä muistomerkeistä on peräisin hänen ajaltaan. Rakennustyöt toivat kylään käsityöläisiä Slovakiasta ja Saksasta ja väkiluku kaksinkertaistui. Vuonna 1763 kaupunki sai markkinaoikeudet, ja siitä tuli merkittävä kauppapaikka.


title: Gödöllő

text: Vuoden 1867 kompromissin jälkeen Unkarin hallitus antoi Grassalkovichin palatsin häälahjaksi keisari Frans Joosefille ja hänen vaimolleen Elisabetille, ja Gödöllőstä tuli keisarillisen perheen lomanviettopaikka. Tämä takasi kaupungin nopean kehityksen. Sinne rakennettiin rautatie, hallinto järjestettiin uudelleen ja sinne perustettiin maatalousoppilaitoksia ja mallitiloja. Vuonna 1869 kaupungissa perustettiin Unkarin ensimmäinen säästöpankki.


title: Gödöllő

text: 1900-luvun alussa Gödöllőstä tuli muodikas vapaa-ajanviettopaikka ja lomailukeskus. Siellä asui myös paljon näyttelijöitä, kirjailijoita ja taidemaalareita, ja sinne syntyi kansainvälinen, jugendhenkinen taiteilijoiden yhteisö. Turismin myötä kaupunkiin perustettiin pienteollisuutta ja palvelualan yrityksiä. Toisen maailmansodan jälkeen loma-asunnot saivat väistyä teollisuuden tieltä. Vuonna 1950 kaupunkiin perustettiin maataloustieteellinen korkeakoulu ja Gödöllőstä tuli Unkarin maatalouden keskus. Teollistumisen myötä kaupungin väkiluku kolminkertaistui, ja sinne rakennettiin paljon uusia asuntoalueita.


title: Gödöllő

text: Gödöllőn väkiluku on kasvanut nopeasti, sillä sinne on muuttanut sekä raskaasti teollistuneilta alueilta että Budapestistä paljon ihmisiä, jotka haluavat elää lähempänä luontoa. Vuonna 1960 väkiluku oli 17 700, ja vuonna 2000 se oli noussut 29 400:aan. Vuonna 2010 siellä oli jo 33 900 asukasta. Suurin osa asukkaista on unkarilaisia, mutta myös romanien, puolalaisten, saksalaisten ja ruteenien vähemmistöillä on virallinen asema.


title: Gödöllő

text: Gödöllőn merkittävin nähtävyys on vuosina 1744–1750 rakennettu Grassalkovichin palatsi, joka on yksi loistavimpia Unkarin maaseudun barokkityylin edustajia. Keisarinna Maria Teresia vieraili palatsissa 1751, ja vuoden 1849 vallankumoussodassa se toimi Unkarin armeijan päämajana. Vuodesta 1867 keisari Frans Joosef ja keisarinna Elisabet pitivät palatsia kesäasuntonaan. Muita barokin ajan muistomerkkejä Gödöllőssä ovat kalvinistinen kirkko ja katolinen Máriabesnyőn kirkko.


title: Gödöllő

text: Gödöllő on Forssan ystävyyskaupunki vuodesta 1990.


title: Andrei Makarov

text: Andrei Makarov on ainakin seuraavien henkilöiden nimi:


title: Argyll ja Bute

text: Argyll ja Bute (, ) on yksi Skotlannin 32:sta hallintoalueesta ("council area"). Argyll ja Bute on pinta-alaltaan Skotlannin toiseksi suurin hallintoalue. Siellä on arviolta 86 890 asukasta (vuonna 2015) ja sen pinta-ala on 6 909 neliökilometriä. Sen pääkaupunkina toimii Lochgilphead.


title: Koripallon miesten SM-sarjakausi 1947

text: Koripallon miesten SM-sarjakausi 1947 oli 7. kausi, jolloin pelattiin miesten koripallon Suomen mestaruudesta. Mestaruudesta ottelivat Koripalloliiton ja Työväen Urheiluliiton mestarit ja se ratkaistiin yhdessä ottelussa.


title: Koripallon miesten SM-sarjakausi 1947

text: Koripalloliiton mestaruussarjassa pelasi seitsemän joukkuetta ja liiton mestariksi selviytyi Helsingin NMKY puhtaalla pelillä. TUL:n mestaruus ratkaistiin cup-kilpailulla ja loppuottelussa Työväen Maila-Pojat voitti Kotkan Reippaan 29-12.


title: Koripallon miesten SM-sarjakausi 1947

text: HNMKY:n joukkue: Olli Arppe, Eero Castren, Martti Löf, Kalevi Mauno, Erik Nick, Reino Nick, Kauko Pälvi, Toivo Roinainen, Arvo Saari, Lars Spaak, Valmentaja Hemming Lehtinen.


title: Koripallon miesten SM-sarjakausi 1948

text: Koripallon miesten SM-sarjakausi 1948 oli 8. kausi, jolloin pelattiin miesten koripallon Suomen mestaruudesta. Koripalloliitto ja Työväen Urheiluliitto pelasivat jälleen yhteisessä sarjassa vaikka molemmat ratkaisivat erillään myös liittokohtaiset mestaruudet.


title: Koripallon miesten SM-sarjakausi 1948

text: TUL:n mestaruus ratkaistiin cup-kilpailulla ja loppuottelussa Helsingin Isku voitti Kotkan Reippaan 26-16.


title: Koripallon miesten SM-sarjakausi 1948

text: Suomen mestaruus ratkesi 4. huhtikuuta, jolloin Helsingin Kiri-Veikot voitti HNMKY:n 27-11. Kiri-Veikot voittivat myös SKL:n mestaruuden, josta pelattiin syyskaudella.


title: Koripallon miesten SM-sarjakausi 1949

text: Koripallon miesten SM-sarjakausi 1949 oli 9. kausi, jolloin pelattiin miesten koripallon Suomen mestaruudesta. Koripalloliitto ja Työväen Urheiluliitto pelasivat yhteisessä sarjassa ja molemmat ratkaisivat erillään myös liittokohtaiset mestaruudet.


title: Koripallon miesten SM-sarjakausi 1949

text: TUL:n mestaruuden 7 joukkueen sarjassa vei Työväen Maila-Pojat, joka keräsi 11 pistettä korierolla 206-155.


title: Koripallon miesten SM-sarjakausi 1949

text: Suomen mestaruus ratkesi 3. huhtikuuta, jolloin HOK-Veikot voitti Työväen Maila-Pojat 37-24. 16. joulukuuta Sörnäisten NMKY yllätti HOK-Veikot SKL:n mestaruusottelussa 33-28.


title: Andrei Makarov (painonnostaja)

text: Andrei Makarov (; s. 11. huhtikuuta 1972) on kazakstanilainen entinen painonnostaja.


title: Andrei Makarov (painonnostaja)

text: Makarov osallistui arvokisoihin ensimmäistä kertaa vuonna 1994, jolloin hän sijoittui MM-kisoissa viidenneksi. Hän sai seuraavana vuonna Kantonissa MM-pronssia alle 91-kiloisten sarjasta nostettuaan yhteistuloksen 380 kiloa ja oli samassa sarjassa kahdeksastoista Atlantan olympialaisissa 1996. Makarov oli MM-kisojen neljäs vuonna 1997 ja sai Aasian kisoista 1998 kultaa alle 94 kilon painoluokasta. Hän sai sarjasta Aasian-mestaruuskilpailujen pronssia Osakassa 2000.


title: Andrei Makarov (painonnostaja)

text: Makarov sijoittui Sydneyn olympialaisissa 2000 kolmanneksitoista tuloksellaan 375 kg ja oli vuoden 2002 Aasian kisoissa neljäs. Hän sai vielä Aasian-mestaruuskilpailujen hopeamitalin vuonna 2004 ennen kuin lopetti uransa.


title: Auringonsäde/Pommisuoja

text: Auringonsäde/Pommisuoja on Ville Leinosen kuudes sooloalbumi, joka julkaistiin 7.9.2011 digipack-kansiin pakattuna. Levy jakaantuu kahteen osaan, jotka ovat Auringonsäde ja Pommisuoja. Auringonsäde on tunnelmaltaan hauraampi ja herkempi kun taas jälkimmäinen Pommisuoja on raskaampi ja uhkaavampi. Leinonen palasi tällä levyllä tyylillisesti kokeilevampaan ja elektronisempaan soittoon, jota kuultin hänen ensimmäisellä Raastinlauluja-levyllä. Hän itse hehkutti levyn olevan huomattavasti parempi edelliseen Majakanvartijan uni-levyyn verrattuna ja siksi tämän levyn mainosvideolla poltetaankin kyseinen levy.


title: Auringonsäde/Pommisuoja

text: Levy sisältää myös kappaleen Ensimmäistä kertaa, jonka Ville Leinonen laulaa yhdessä Paula Vesalan kanssa.


title: Sepelpöllönen

text: Sepelpöllönen ("Otus bakkamoena") on pöllöihin kuuluva lintu. Sitä tavataan hyvin laajalla alueella Etelä-Aasiassa Arabian niemimaan itäosasta alkaen Intian, sen pohjoisosia lukuun ottamatta, ja Sri Lankan kautta Indonesiaan. Lajiin kuului aiemmin nykyisin omaksi lajikseen erotettu "Otus lettia". Sen lajinimi on johdettu sanasta "bakamuna", sinhalan kielellä tornipöllö "(Tyto alba)" ja kalahuuhkaja "(Ketupa zeylonensis)".


title: Sepelpöllönen

text: Lintu on yleinen paikkalintu metsäisillä alueilla. Se pesii puunkolossa ja munii pesään 3–5 munaa.


title: Sepelpöllönen

text: Pöllö on pieni (23–25 cm), joskin pöllösistä suurimpia. Kuten muillakin pöllösillä, sillä on pienet korvatupsut. Sen yläosa on harmaa tai ruskea, ja siinä on heikkoa nahanruskeaa pilkutusta. Alapuoli on nahanruskea, ja siinä on ohuita tummempia juovia.


title: Sepelpöllönen

text: Naamakiehkura on vaalea tai nahanruskea, silmät ovat oranssit tai ruskeat. Kaulassa on nahanruskea raita. Sukupuolet ovat samanlaisia. Se lentää syvään aaltomaisesti.


title: Sepelpöllönen

text: Laji on yölintu. Luontaisen suojavärinsä ansiota sitä on vaikea havaita päiväsaikana, mutta usein sen paikallistaa siitä, että pikkulinnut kiusaavat sitä kun se on puunoksalla. Se syö lähinnä hyönteisiä. Ääni on vaimea yksisävelinen (""vak"").


title: Sepelpöllönen

text: Laji muistuttaa hyvin paljon sitä suurempaa vaeltavaa pöllöä "Otus lettiaa" ja idänkyläpöllöstä "Otus sunia". Ne erottaa äänestä ja silmienväristä.


title: Sepelpöllönen

text: Se painaa 126 g


title: Sepelpöllönen

text: Sen elinpiiriä ovat subtrooppiset ja trooppiset kuivat ja kosteat alavat ja vuoristometsät, viljellyt alueet, puutarhat ja kaupunkialueet.


title: Sepelpöllönen

text: Sillä on 15 alalajia:


title: Bettie Wilson

text: Bettie Antry Wilson (os. Rutherford, 13. syyskuuta 1890 – 13. helmikuuta 2006) oli yhdysvaltalainen nainen. Wilson kuoli 115 vuoden ja 153 päivän iässä ja hän on vanhimmaksi koskaan elänyt mississippiläinen. Wilson oli orjien tytär ja hänen vanhin poikansa eli 98-vuotiaaksi. Häneltä jäi kuollessaan viisi lastenlasta, 46 lastenlastenlasta, 95 lastenlastenlastenlasta ja 38 lastenlastenlastenlastenlasta.


title: S/S Poseidonin seikkailu

text: S/S Poseidonin seikkailu (engl. "The Poseidon Adventure") on vuonna 1972 kuvattu katastrofielokuva. Elokuvan pääosia esittävät Gene Hackman, Ernest Borgnine, Red Buttons, Carol Lynley, Roddy McDowall, Stella Stevens, Shelley Winters, Jack Albertson, Pamela Sue Martin, Arthur O'Connell, Eric Shea ja Leslie Nielsen. Elokuvan on ohjannut Ronald Neame. Elokuva kertoo Poseidon-nimisestä risteilijästä, jonka hyökyaalto kaataa ylösalaisin. Elokuvan lopussa vain kuusi ihmistä selviytyvät onnettomuudesta. Elokuva oli taloudellinen menestys ja voitti kaksi Oscar-palkintoa, Golden Globen ja BAFTA-palkinnon sekä Motion Pictures Sound Editors palkinnon parhaasta äänityksestä. Elokuva sai myöhemmin jatko-osan "Merten saalistajat". Elokuva itsessään kuvattiin uudelleen kahdesti, vuonna 2005 ilmestyi samanniminen televisioelokuva, jonka ohjasi John Putch ja vuonna 2006 ilmestyi "Poseidon", jonka ohjasi Wolfgang Petersen.


title: Nikkinen

text: Nikkinen on suomalainen sukunimi, joka on muun muassa seuraavilla henkilöillä:


title: Paula Wilson

text: Paula Wilson on kemiönsaarelainen matkailuyrittäjä, koulutukseltaan valtiotieteen maisteri. Hän teki 1990-luvulla aloitteen Bengtskärin majakan kunnostamisesta.


title: Paula Wilson

text: Hänen sisarensa on laulaja Sonja Lumme.


title: HMS Blenda

text: HMS Blenda oli Ruotsin laivaston vuonna 1874 vesillelaskettu 1. luokan tykkivene.


title: HMS Blenda

text: Alus tilattiin Lindholmenin telakalta ja se laskettiin vesille 16. lokakuuta 1874. Alus otettiin palveluksen 21. toukokuuta 1875. Alus valmistettiin teräksestä ja oli varustettu kahdella mastolla, joihin kyettiin nostamaan kaikkiaan 430 m² purjeet.


title: HMS Blenda

text: Alus kävi Krimin sodan aikana vuosina 1877–1878 Konstantinopolissa valvomassa Ruotsin etuja alueella. Alus siirrettiin 1887 torpedoveneiden emälaivaksi. Sille asennettiin vuonna 1898 uudet kattilat, jolloin yksi savuhormi poistettiin. Alus siirrettiin vuonna 1910 sukellusveneiden emälaivaksi ja edelleen vuonna 1931 rannikkotykistön miinakoululle majoitusalukseksi.


title: HMS Blenda

text: Alus poistettiin palveluksesta vuonna 1942. Toisessa maailmansodassa alus oli sijoitettuna Norrköpingin satamaan varastolukseksi. Alus muutettiin rahtialukseksi vuonna 1951 ja se myytiin vuonna 1954 nimettynä "SS Terciaksi". Alus myytiin edelleen Brasiliaan vuonna 1954, jolloin se ristittiin "SS Santa Ceciliaksi".


title: HMS Disa (1877)

text: HMS Disa oli Ruotsin laivaston vuonna 1877 vesillelaskettu 1. luokan tykkivene.


title: HMS Disa (1877)

text: Alus tilattiin Karlskronan telakalta ja se laskettiin vesille 21. huhtikuuta 1877. Alus otettiin palveluksen vielä samana vuonna 6. elokuuta. Alus valmistettiin teräksestä ja oli varustettu kahdella mastolla, joihin kyettiin nostamaan kaikkiaan 430 m² purjeet. Alukselle asennettiin vuonna 1892 uusi tulenjohtotorni, jonka suojana oli 51 millimetrin panssarointi. Se siirrettiin vuonna 1915 emälaivaksi.


title: HMS Disa (1877)

text: Alus poistettiin vuonna 1925 palveluksesta, minkä jälkeen siitä tehtiin maalilaiva. Vuoden 1927 taisteluammunnoissa "HMS Drottning Victoria" upotti maalina olleen aluksen.


title: Negatiivinen turvatakuu

text: Negatiivinen turvatakuu on kansainvälisessä politiikassa esiintyvä käsite, joka merkitsee ydinasevaltion antamaa takuuta siitä, ettei se käytä tai uhkaa käyttää ydinaseitaan sellaista valtiota vastaan, jolla ydinasekapasiteettia ei ole. Mikään ydinasevalta ei toistaiseksi ole antanut kansainvälisen lainsäädännön kannalta sitovia ja ehdottomia negatiivisia turvatakuita, mutta on olemassa lukuisia ehdollisia turvatakuujärjestelmiä sekä ydinasevaltioiden yksipuolisia (ts. ei laillisesti sitovia) julistuksia.


title: Negatiivinen turvatakuu

text: Erotuksena negatiivisista turvatakuista, positiiviset turvatakuut merkitsevät ydinasevaltion antamia takuita avusta ydinaseettomalle valtiolle, mikäli tämä joutuu ydinasehyökkäyksen kohteeksi.


title: Fäderneslandet

text: Fäderneslandet oli Ruotsin laivaston 62-tykkinen linjalaiva. Aluksen suunnitteli Fredrik Henrik af Chapman ja se valmistettiin 1783 Karlskronan telakalla.


title: Fäderneslandet

text: Alus osallistui palveluksensa aikana vuosien 1788-1790 ja 1807-1814 sotiin. Alus poistettiin 1864.


title: Puhelu tuntemattomalta

text: Puhelu tuntemattomalta (engl. "Ransom!") on vuonna 1956 kuvattu rikosdraama. Elokuvan pääosia esittävät Glenn Ford, Donna Reed, Leslie Nielsen, Juano Hernandez, Robert Keith, Richard Gaines, Mabel Albertson, Alexander Scourby, Bobby Clark, Ainslie Pryor, Lori March, Robert Burton, Juanita Moore ja Charles Herbert. Elokuvan on ohjannut Alex Segal. Elokuvasta tehtiin uusintaversio vuonna 1996 nimellä "Ransom – lunnaat" ja sen ohjasi Ron Howard. Elokuva oli Leslie Nielsenin ensimmäinen näyttelijänä. Tätä ennen hän toimi kertojana elokuvassa "The Battle of Gettysburg".


title: Delta Force (elokuva)

text: Delta Force () on vuonna 1986 ensi-iltansa saanut yhdysvaltalainen toimintaelokuva. Elokuvan on ohjannut ja käsikirjoittanut Menahem Golan. Pääosassa esiintyy Chuck Norris ja Lee Marvin.


title: Delta Force (elokuva)

text: Suomessa elokuvan ensi-ilta oli 10. lokakuuta 1986.


title: Bernard and the Genie

text: Bernard and the Genie on vuonna 1991 kuvattu televisioelokuva, joka perustuu "Tuhannen ja yhden yön tarinoihin". Elokuvan pääosia esittävät Lenny Henry, John Gabriel, Alan Cumming, Rowan Atkinson, Denis Lill, Angela Clarke ja Marcia Ashton. Elokuvassa ilkeä velho vangitsee hengen lamppuun, jonka eräs taidekauppias löytää 2000 vuotta myöhemmin. Henki lupaa toteuttaa miehen toiveet, jonka seurauksena hän joutuu ongelmiin. Elokuvan on ohjannut Paul Weiland.


title: HMS Göteborg (K21)

text: HMS Göteborg (runkonumero K21) on Ruotsin laivaston Göteborg-luokan korvetti.


title: HMS Göteborg (K21)

text: Alus tilattiin 1. joulukuuta 1985 Karlskronan telakalta. Se laskettiin vesille 13. huhtikuuta 1989 ja alus valmistui 13. maaliskuuta 1990.


title: Catsuit

text: Catsuit () on polyvinyylikloridista tai lateksista tehty kokovartaloasu, jotka on suunniteltu sekä miehille että naisille. Asuja valmistetaan moniin erilaisiin käyttötarkoituksiin. Catsuitit peittävät aina vähintään koko vartalon, mutta jotkut niistä voi peittää myös kädet tai jalat jalkapohjia myöten.


title: Catsuit

text: Joissakin valtioissa zentai-asuja kutsutaan myös catsuiteiksi, kuten Japanissa.


title: Catsuit

text: Jotkut ihmiset kokevat catsuitin seksuaalisesti kiihottavana.


title: Catsuit

text: Catsuittien valmistusmateriaalin venyvyyden takia niitä käytetään aika monia aktiviteetteja harrastettaessa, kuten sukeltelussa, murtomaahiihdossa ja pyöräilemisessä.


title: Christian Hansen (kilpapurjehtija)

text: Niels Christian Kjærgaard Hansen (s. 3. tammikuuta 1944) on tanskalainen entinen kilpapurjehtija. Hän edusti seuratasolla Øresunds Sejlklub Fremiä. Hansen oli mukana Méxicon olympialaisissa 1968 5,5mR-luokan kisassa, jossa Tanska oli kolmastoista eli kilpailun toiseksi viimeinen joukkue.


title: Christian Hansen

text: Christian Hansen on ainakin seuraavien henkilöiden nimi:


title: Albert Eckhardt

text: Albert "Hippu" Sakari Severiano Eckhardt (s. 15. tammikuuta 1994) on suomalainen golfaaja. Hän edustaa St. Laurence Golfia. Eckhardt voitti alle 16-vuotiaiden European Young Masters -kilpailun vuonna 2010. Hänen valmentajansa on Timo Rauhala. Lokakuussa 2014 Eckhardt siirtyi ammattilaiseksi.


title: Albert Eckhardt

text: Echardt valmistui ylioppilaaksi Haukilahden lukiosta joulukuussa 2013.


title: Albert Eckhardt

text: Eckhardtin kaksi ensimmäistä etunimeä tulevat "suvusta", mutta kolmannen nimensä Severiano hän sai Severiano Ballesteroksen, isänsä suosikkigolfaajan, mukaan.


title: Koripallon miesten SM-sarjakausi 1946

text: Koripallon miesten SM-sarjakausi 1946 oli 6. kausi, jolloin pelattiin miesten koripallon Suomen mestaruudesta. Kauden päättyessä Turun Riento ja Helsingin NMKY olivat tasapisteissä ja mestaruus oli ratkaistava uusintaottelussa,


title: Koripallon miesten SM-sarjakausi 1946

text: Uusinta mestaruudesta


title: Koripallon miesten SM-sarjakausi 1946

text: HNMKY:n joukkue: Osmo Joutsen, Simo Joutsen, Hemming Lehtinen, Eeri Nick, Reino Nick, Kauko Pälvi, Lars Spaak, Osmo Tuominen.


title: Koripallon miesten SM-sarjakausi 1946

text: TUL:n mestaruus


title: Aki Juusela

text: Aki Juusela (s. 28. kesäkuuta 1991 Rauma) on suomalainen jääkiekkoilija, joka pelaa SM-liigajoukkue Porin Ässissä. Hän on pelipaikaltaan vasen laitahyökkääjä. Juuselaa on luonnehdittu pelityyliltään voimahyökkääjäksi.


title: Aki Juusela

text: Juusela on Rauman Lukon kasvatti. Hän toimi kaudella 2006–2007 seuran C-nuorten kapteenina. Juusela oli Lukon paras pistemies ja maalintekijä SM-sarjan runkosarjassa tehoilla 9+7=16 sekä paras pistemies ja syöttäjä SM-karsinnoissa tehoilla 9+11=20. Kaudella 2007–2008 hän oli B-nuorten SM-sarjassa Lukon paras pistemies ja maalintekijä tehoilla 20+9=29. Kaudella 2008–2009 Juusela oli seuran A-nuorten paras maalintekijä ja hän jakoi Lukon sisäisen pistepörssin voiton Eetu Kosken kanssa tehoilla 19+15=34. Juusela voitti kauden päätteeksi A-nuorten SM-pronssia.


title: Aki Juusela

text: Kaudeksi 2010–2011 Juusela siirtyi Porin Ässien A-nuoriin. Hän oli 14 osumallaan joukkueen kolmanneksi paras maalintekijä. Kaudella 2011–2012 Juusela oli Ässien paras pistemies ja maalintekijä tehoilla 32+21=53, joilla hän sijoittui koko A-nuorten SM-liigan maalipörssissä kolmanneksi ja jakoi pistepörssin kuudennen sijan HIFK:n Aki Kivelän kanssa. Juusela jakoi myös seitsemällä osumallaan sarjan voittomaalipörssin voiton KalPan Toni Kallelan ja JYPin Markus Nenosen kanssa. Hän voitti myös Ässien sisäisen tehotilaston lukemalla +32. Juusela valittiin A-nuorten SM-liigan marraskuun 2012 kuukauden pelaajaksi. Pudotuspeleissä hän oli Ässien paras maalintekijä kuudella osumallaan. Juusela valittiin kauden päätteeksi A-nuorten SM-liigan tähdistökentälliseen. Hän debytoi kauden aikana myös SM-liigassa, jossa Juusela pelasi 15 runkosarja- ja kaksi playoff-ottelua tehopistein 3+2=5. Hän teki liigadebyyttinsä 3. tammikuuta 2012 vieraissa Tampereen Ilvesstä ja hän sai syöttöpisteen Severi Sillanpään tekemään 2–1-maaliin. Juuselan paikka kokoonpanoon aukesi Tuomas Santavuoren loukkaantumisen seurauksena. Liigauransa avausmaalin Juusela teki viidennessä ottelussaan 14. tammikuuta 2012 vieraissa kasvattajaseuraansa Lukkoa vastaan.


title: Aki Juusela

text: Maaliskuussa 2012 Juusela teki Ässien kanssa vuoden mittaisen SM-liigasopimuksen. Hänen varsinainen tulokaskautensa 2012–2013 toi 32 runkosarjaottelussa tehot 1+1=2 ja kuudessa playoff-ottelussa yhden maalin. Juuselalta odotettiin tasonnostoa SM-liigassa, mutta hänen itseluottamuksensa oli kuitenkin alkukaudella kateissa, eikä Juusela kyennyt enää edellisen kautensa veroisiin ennakkoluulottomiin esityksiin. Hän voitti kauden päätteeksi Suomenmestaruuden.


title: Aki Juusela

text: Kaudeksi 2013–2014 Juusela siirtyi vuoden mittaisella sopimuksella Mestis-joukkue Lempäälän Kisaan. Syyskuussa 2014 hän siirtyi try-outille Ruotsin kolmanneksi korkeimmalle sarjatasolle Hockeyettan-joukkue Västerviks IK:hon oltuaan ilman sopimusta alkukauden 2014–2015. Juusela ei kerennyt pelata siellä otteluakaan, kunnes hänen koejaksonsa purettiin lokakuussa reisivamman vuoksi. Joulukuussa hän palasi Suomeen ja siirtyi alustavaksi neljän ottelun sopimuksella Suomi-sarjajoukkue HC Satakunnan riveihin. 14 pelaamansa ottelun jälkeen, siirtotakarajalla helmikuussa 2015 Juusela siirtyi loppukaudeksi Mestis-joukkue KooKoohon. Hän voitti siellä kauden päätteeksi hopeaa.


title: Aki Juusela

text: Elokuussa 2015 Juusela siirtyi kahden viikon try-outille TuToon. Syyskuussa hän sai sopimuksen kaudeksi 2015–2016. Kaudella 2017–2018 Juusela oli TuTon paras maalintekijä 24 osumallaan, joilla hän sijoittui koko Mestiksen maalipörssissä neljänneksi. Juusela oli joukkueen paras maalintekijä myös pudotuspeleissä yhdeksällä osumallaan. Hän jakoi myös TuTon sisäisen tehotilaston voiton Matias Lehtosen kanssa lukemalla +8. Juusela voitti kauden päätteeksi Mestis-hopeaa. Hänet valittiin sarjan toiseen tähdistökentälliseen. Juusela voitti kauden aikana myös Suomen Cupin. Hän pelasi kauden aikana myös yhden SM-liigaottelun vuoralla Ässissä tammikuussa 2018, jolloin Juusela paikkasi joukkueen loukkaantumisia.


title: Aki Juusela

text: Kaudeksi 2018–2019 Juusela palasi 1+1-vuotisella sopimuksella Ässiin.


title: Aki Juusela

text: Juusela on pelannut neljä poikien maaottelua.


title: Koripallon miesten SM-sarjakausi 1945

text: Koripallon miesten SM-sarjakausi 1945 oli 5. kausi, jolloin pelattiin miesten koripallon Suomen mestaruudesta. Kauden päättyessä Helsingin Kiri-Veikot vei Suomen mestaruuden.


title: Koripallon miesten SM-sarjakausi 1945

text: TUL:n mestaruus


title: HMS Gävle (K22)

text: HMS Gävle (runkonumero K22) on Ruotsin laivaston Göteborg-luokan korvetti.


title: HMS Gävle (K22)

text: Alus tilattiin 1. joulukuuta 1985 Karlskronan telakalta. Se laskettiin vesille 23. maaliskuuta 1990 ja alus valmistui 30. marraskuuta 1990.


title: HMS Gävle (K22)

text: Alus on sijoitettuna 4. meritorjuntalaivueeseen Bergaan. Se kuului 2006-2007 kansainväliseen korvettiosastoon, joka oli koottu YK:n rauhanturvatehtävään Libanonin rannikolla (UNIFIL).


title: HMS Sundsvall (K24)

text: HMS Sundsvall (runkonumero K24) on Ruotsin laivaston Göteborg-luokan korvetti.


title: HMS Sundsvall (K24)

text: Alus tilattiin 1. joulukuuta 1985 Karlskronan telakalta. Se laskettiin vesille 29. marraskuuta 1991 ja alus valmistui 7. kesäkuuta 1993.


title: HMS Sundsvall (K24)

text: Alus on sijoitettuna 4. meritorjuntalaivueeseen Bergaan. Se kuului huhtikuusta elokuuhun 2007 kansainväliseen korvettiosastoon, joka oli koottu YK:n rauhanturvatehtävään Libanonin rannikolla (UNIFIL).


title: Peurasaaren kalmisto

text: Peurasaaren kalmisto () sijaitsee pienessä Eteläisessä Peurasaaressa Äänisellä lähellä Äänisniemeä Karjalan tasavallassa. Se on mesoliittiseen kauteen kuuluva kohde, jossa 177 henkilöä on haudattu 141 hautaan. Henkilöiden määrän perusteella kyseessä on Venäjän suurin mesoliittinen kalmisto.


title: Peurasaaren kalmisto

text: Kalmisto sijaitsee saaren korkeimman kukkulan rinteellä, joka kallistuu järven selälle päin. Paikalliset ovat jo vanhastaan tienneet haudoista ja löytäneetkin niitä itse. Vasta viereisen avokaivoksen henkilökunta teki löydöstä ilmoituksen vuonna 1936 ja aluetta alettiin tutkia vuosina 1936–1938 arkeologi Vladislav Ravdonikaksen johdolla. Tätä ennen lukuisia hautoja ehti tuhoutua.


title: Peurasaaren kalmisto

text: Kalmisto ajoitettiin ensin noin vuoteen 3 000 eaa. eli neoliittiseksi, mutta myöhemmin ajoitusmenetelmät korjasivat ajoitukseksi 6400–6000 eaa. eli mesoliittisen kauden.


title: Peurasaaren kalmisto

text: Hautaamisessa oli käytössä mesoliittisellakin kaudella hyvin perinteisiä tapoja. Vainajan peittäminen punamullalla on hyvin vanha tapa, joka oli Peurasaaren kalmistossakin käytössä. Vainaja asetettiin kuoppaan usein selälleen ja raajat vapaina (118 tapausta) siten, että pää osoitti useimmiten itään. Vain 11 vainajaa oli haudattu kyljelleen ja viisi kyyryasentoon. Poikkeuksellisesti viisi vainajaa haudattiin pystyasentoon eli pää ylöspäin. 36 vainajan asentoa ei tunneta tarkasti.


title: Peurasaaren kalmisto

text: Useimmat haudattiin yksinään (133), mutta Peurasaaressa on myös yhteishautoja. Parihautauksia oli 16, josta kolmessa haudassa oli mies ja nainen, kahdessa kaksi naista ja kolmessa nainen ja lapsi. Vain kolme hautaa sisälsi kolmen henkilön jäänteet. Yhdessä haudassa kaikki olivat lapsia, yhdessä haudassa kolme miestä ja yhdessä mies ja kaksi naista.


title: Peurasaaren kalmisto

text: Vainajan mukaan hautaan laitettiin lukuisia esineitä. Tutkituista haudoista löytyi 7 132 yksilöityä esinettä tai löytöä. Vaikuttaa siltä, että hautaamiseen valmistauduttiin huolella ja vainajan hautaaminen oli merkittävä tapahtuma.


title: Peurasaaren kalmisto

text: Hauta-antimia olivat muun muassa hirvenpääsauvoja, ihmis- ja käärmeidoleita, kuvioin koristeltuja liuskelevyjä, riipuksia hirvenhampaista, karhun- ja majavan hampaista, veitsiä ja tikareita piistä, kalastusvälineitä, nuolenkärkiä kivestä ja luusta, harppuunoita tai keihäänkärkiä luusta ja piistä, komposiittikärkiä sekä kaapimia ja uurtimia. Haudoista ei tavattu keramiikkaa.


title: Peurasaaren kalmisto

text: Haudasta 23 tavattu käärmeen luisen idolin päähän oli veistetty lähes ihmismäiset kasvot. Jos toisen käärmeen hirven muotoinen pää oli tarkoituksellisesti veistetty, aukeaa idoleista uusi ulottuvuus. Myös haudassa 82 löydettiin hirvenpää luusta ja haudasta 61 luinen tikari, jossa oli hirvenpää. Haudasta 130 löytyneeltä alle 15 cm pitkältä ihmisfiguurilta puuttuvat kädet, mutta se on silti tunnistettavissa.


title: Peurasaaren kalmisto

text: Yksikään hauta-anti ei ollut valmistettu muualta tuodusta raaka-aineesta. Vaikka hautaukset olivat hyvin suunniteltuja ja työläästi toteutettuja, ei niille löydy vastineita Äänisen alueelta tai muualtakaan. Esineiden muotoilu on paikallista tyyliä, joten kalmisto kuulunee Äänisen seudulla vaikuttaneelle väestölle.


title: Peurasaaren kalmisto

text: Hautojen luille on tehty tutkimuksia ja yritetty päätellä vainajien "rotua". Tulokset ovat olleet vaihtelevia.


title: HMS Kalmar (K23)

text: HMS Kalmar (runkonumero K23) on Ruotsin laivaston Göteborg-luokan korvetti.


title: HMS Kalmar (K23)

text: Alus tilattiin 1. joulukuuta 1985 Karlskronan telakalta. Se laskettiin vesille 1. marraskuuta 1990 ja alus valmistui 18. joulukuuta 1991.


title: Kaupunki liekeissä

text: Kaupunki liekeissä () on vuonna 1979 kuvattu katastrofielokuva. Elokuvan pääosia esittävät Barry Newman, Susan Clark, Shelley Winters, Leslie Nielsen, James Franciscus, Ava Gardner, Henry Fonda ja Jonathan Welsh. Elokuvan on ohjannut Alvin Rakoff. "Kaupunki liekeissä" ei menestynyt taloudellisesti.


title: Antec

text: Antec on amerikkalainen tietokoneiden varusteiden valmistaja. Antecin päätuotteita ovat tietokoneen kotelot ja virtalähteet. Antecilla on myös tietokoneiden tuulettimia ja kannettavien tietokoneiden varusteita. Vuonna 1986 perustetun yrityksen kotipaikka on Kalifornian Fremont USA:ssa, mutta yrityksellä on myös toimisto Rotterdamissa Alankomaissa. Varsinaisesti yritys valmistuttaa tuotteensa Kiinassa ja Taiwanissa.


title: Gradski Stadium

text: Gradski Stadium tai Gradski Stadion voi tarkoittaa seuraavia:


title: Stockholm-luokka (korvetti)

text: Stockholm-luokka, joka tunnetaan myös nimillä Ytattack 81 ja Spica III, on Ruotsin merivoimien palveluksessa oleva korvettiluokka, johon kuuluu kaksi 1985 vesille laskettua alusta. Niiden suunniteltuina tehtävinä on pinta-alusten torjunta, sukellusveneiden torjunta, saattajana toimiminen sekä miinanlasku.


title: Stockholm-luokka (korvetti)

text: Alukset olivat edelleen kehitettyjä Norrköping-luokan aluksia ja ne tilattiin syyskuussa 1981 Karlskronavarvetilta. Alukset saatiin palvelukseen 1985. Niiden aseistus on muutettavissa tehtävän mukaan kuten miinakiskot voidaan asentaa tarvittaessa kahden meritorjuntaohjusten laukaisualustan paikalle ja torpedoputkilla voidaan korvata kaikki meritorjuntaohjukset.


title: Atomiasema

text: Atomiasema () on Halldór Laxnessin romaani vuodelta 1948. Irmeli Niemen ruotsista tekemä suomennos ilmestyi 1955.


title: HMS Stockholm (K11)

text: HMS Stockholm (runkonumero K11) on Ruotsin laivaston Stockholm-luokan korvetti.


title: HMS Stockholm (K11)

text: Alus tilattiin syyskuussa 1981 Kockums AB:n Karlskronan telakalta. Alus laskettiin vesille 22. elokuuta 1984 ja se otettiin palvelukseen 22. helmikuuta 1985.


title: Tabunovin koulu

text: Tabunovin koulu oli Helsingissä vuosina 1864–1958 toiminut venäjänkielinen koulu. Se toimi Mannerheimintien ja Lönnrotinkadun kulmatalossa, jonka kauppias Nikifor Tabunov (1803/1804–1868) myi Helsingin ortodoksiselle seurakunnalle vuonna 1863. Alakoulun lisäksi rakennuksessa toimivat aluksi myös venäjänkielinen poikalyseo Aleksanterin kimnaasi ja tyttölyseo Marian kimnaasi, jotka muuttivat myöhemmin omiin koulutaloihinsa. Tabunovin koulua ylläpiti alkuaan Venäjän valtio, mutta koska seurakunta omisti rakennuksen, koulun johtosääntöön tehtiin sopimus, jonka mukaan talo palautuisi seurakunnalle koulutoiminnan lakatessa. Suomen itsenäistyttyä 1917 Venäjän valtion omaisuus takavarikoitiin, mutta ortodoksinen seurakunta sai sopimuksen nojalla talonsa takaisin vuonna 1920 ja jatkoi koulun toimintaa. Itsenäisyyden aikana se toimi pelkästään kansakouluna, sillä venäläisistä lyseoista ei enää päässyt Suomen yliopistoihin.


title: Tabunovin koulu

text: Tabunovin koulun toimintaa jatkoi vuodesta 1930 Helsingin venäläinen lyseo ja vuodesta 1955 Helsingin Suomalais-venäläinen koulu. Tabunovin koulun vanhaan rakennukseen Mannerheimintiellä asettui vuonna 1927 Helsingin suomalainen yksityislyseo eli ”Jyllan”, josta tuli myös suosittu Helsingin venäläisten perheiden keskuudessa, koska sitä sijaintinsa vuoksi pidettiin Tabunovin koulun seuraajana. Rakennus purettiin vuonna 1958 ortodoksisen seurakunnan rakennuttaman liiketalon tieltä.


title: HMS Malmö (K12)

text: HMS Malmö (runkonumero K12) on Ruotsin laivaston Stockholm-luokan korvetti.


title: HMS Malmö (K12)

text: Alus tilattiin syyskuussa 1981 Kockumsin Karlskronan telakalta. Se laskettiin vesille 22. maaliskuuta 1985 ja alus otettiin palvelukseen 10. toukokuuta.


Koripallon miesten SM-sarjakausi 1965–1966 oli 26. kausi, jolloin pelattiin miesten koripallon Suomen mestaruudesta. Kauden päätteeksi Torpan Pojat voitti Suomen mestaruuden.


title: Koripallon miesten SM-sarjakausi 1965–1966

text: ToPo:n joukkue: Jorma Pilkevaara, Heikki Lahdensuu, Paavo Suhonen, Mikko Hyryläinen, Matti Wessman, Yrjö Janoff, Jukka Vallinkoski, Lars Karell, Eero Lindegren, Markku Jääskeläinen, Kyösti Lehtonen, Gleb Schirokoff.


title: Bardian taistelu

text: Bardian taistelu oli kolmipäiväinen taistelu, joka oli osa operaatio Compassia, ensimmäistä liittoutuneiden suuroperaatiota Pohjois-Afrikassa toisessa maailmansodassa. Taistelu käytiin Bardiassa, Libyassa 3.–5. tammikuuta 1941. Taistelu oli sodan ensimmäinen, johon Australian maavoimat osallistuivat, ensimmäinen jota johti australialainen kenraali sekä ensimmäinen australialaisen esikunnan suunnittelema.


title: Bardian taistelu

text: Kenraalimajuri Iven Mackayn komentama Australian 6. jalkaväkidivisioona hyökkäsi lujasti varustettuun Italian maavoimien tukikohtaan Bardiaan. Hyökkääjien tukena oli ilmavoimat sekä merivoimien ja maavoimien tykistöä. Australian 16. jalkaväkiprikaati hyökkäsi aamunkoitteessa lännestä, missä puolustus tiedettiin heikoimmaksi. Pioneerit räjäyttivät piikkilankaesteisiin reiän sekä täyttivät ja sortivat hyökkäysvaunujen torjuntaan tehdyt kaivannot, mikä mahdollisti jalkaväen ja niitä tukeneiden 23 brittiläisen 7. panssarivaunurykmentin Matilda Mk II -panssarivaunujen sisäänpääsyn linnoitukseen sekä lopulta vallata sen. Hyökkääjät ottivat kaikkiaan 8 000 sotavankia.


title: Bardian taistelu

text: Hyökkäyksen toisessa vaiheessa Australian 17. jalkaväkiprikaati laajensi läpimurtoa sekä eteni aina italialaisten toiselle puolustusvyöhykkeelle. Seuraavana päivänä 16. jalkaväkiprikaati valtasi Bardian kaupungin halkaisten linnoituksen kahtia ottaen tuhansia vankeja. Puolustajilla oli nyt hallussaan vain pohjoisosat ja eteläisin kärki linnoituksesta. Kolmantena päivänä Australian 19. jalkaväkiprikaati eteni Bardiasta etelään tykistön ja Matilda-panssarivaunujen tukemana. Prikaatin eteneminen mahdollisti myös 17. prikaatin etenemisen ja molempien prikaatien yhteistoiminta tuhosi eteläisen osan puolustuksen. Hieman myöhemmin pohjoisosan puolustajat antautuivat 16. prikaatille sekä brittiläiselle 7. panssaridivisioonalle. Liittoutuneet saivat kaikkiaan noin 36 000 sotavankia.


title: Bardian taistelu

text: Bardian valloitus mahdollisti liittoutuneille etenemisen Libyaan sekä lopulta lähes koko Kyrenaikan valtauksen. Toisaalta Libyan valtaus pakotti Saksan lähettämään joukkoja liittolaisensa tueksi ja Pohjois-Afrikan rintaman jatkumisen.


title: Paphiopedilum henryanum

text: Paphiopedilum henryanum on Pohjois-Vietnamissa ja Etelä-Kiinan Yunnanissa kasvava venuksenkenkiin kuuluva kämmekkälaji.


title: Paphiopedilum henryanum

text: "P. henryanumin" kuvasi Braem 3. syyskuuta 1987 julkaisussa "Schlechteriana, Fascicle 1" Kiinasta Saksaan tuodun yksilön perusteella vain kaksi viikkoa ennen Lückelin kuvausta ("P. dollii"). Laji nimettiin sitä ensimmäisenä Eurooppaan tuoneen Henry Azadehdelin mukaan.


title: Paphiopedilum henryanum

text: "P. henryanum" on pienikokoinen venuksenkenkä. 10-17 cm pitkiä ja 1-2 cm leveitä lehtiä on kolmesta kuuteen kappaletta. Väritys on kiiltävän tummanvihreä keltaisin reunoin. Kukkavana on 12-15 cm pitkä, vihreä tai ruskeanvioletti ja violetinruskeanukkainen. Kukkavanan kärkeen kehittyy yksi kukka, joka on 4-6 cm leveä ja 4-5 cm korkea. Laji kukkii syys-marraskuussa.


title: Paphiopedilum henryanum

text: "P. henryanum" kasvaa ryppäittäin kevyessä varjossa jyrkillä kalkkikivirinteillä tai -jyrkänteillä 900-1400 metrin korkeudella kiinnittyneenä kiveen tai ohueen maaperään ja lehtiroskaan. Lajin luontainen levinneisyysalue sijoittuu pohjoisimpaan Vietnamiin ja Kiinaan Yunnanin provinssin eteläosiin. Alueen lämpötila vaihtelee 12 ja 25 celsiusasteen välillä. Ilmasto on talvisin kuiva, kesäisin kostea.


title: Lana Del Rey

text: Elizabeth Woolridge Grant (s. 21. kesäkuuta 1985 New York), taiteilijanimeltään Lana Del Rey, on yhdysvaltalainen laulaja-lauluntekijä ja malli. Lake Placidin kylässä, New Yorkin osavaltiossa varttunut Del Rey on julkaissut viisi albumia: "Lana Del Ray A.K.A. Lizzy Grant" (2010), "Born to Die" (2012), "Ultraviolence" (2014), "Honeymoon" (2015) ja "Lust for Life" (2017) sekä EP-levyt "Kill Kill" (2008), "Lana Del Rey" (2012) ja "Paradise" (2012).


title: Lana Del Rey

text: Del Reyn debyyttialbumi oli myynnissä vain lyhyen aikaa iTunesissa ennen kuin se vedettiin pois markkinoilta. Stranger Recordsin kautta julkaistun "Born to Die" -albumin ensimmäinen single oli ”Video Games”. Single menestyi hyvin ympäri Eurooppaa nousten muun muassa listaykköseksi Saksassa, jossa se myi platinaa. "Born to Die" nousi albumilistan ykköseksi Britanniassa ja kakkoseksi Yhdysvalloissa.


title: Lana Del Rey

text: Elizabeth Woolridge Grant syntyi New Yorkissa 21. kesäkuuta 1985. Hänen isänsä Robert England Grant Jr on ammatiltaan yrittäjä, ja hänen äitinsä Patricia Ann ”Pat” (Hill) on lukionopettaja. Hänellä on kaksi nuorempaa sisarusta, sisko Caroline ja veli Charlie.


title: Lana Del Rey

text: Del Rey varttui Lake Placidissa, New Yorkissa, ja kävi siellä katolista peruskoulua.


title: Lana Del Rey

text: Del Rey teki vuosina 2004–2005 albumin nimeltä "Sirens" silloisella taiteilijanimellään ”May Jailer”. Albumia ei julkaistu, mutta toukokuussa 2012 se vuodettiin kokonaan YouTubeen. Del Rey on työstänyt satoja kappaleita, jotka eivät ole millään levyllä. Kaikkia ei ole virallisesti julkaistu, mutta suuri osa kappaleista on vuotanut internetiin, ja niitä ilmestyy jatkuvasti lisää.


title: Lana Del Rey

text: Lana julkaisi ensimmäisen täyspitkän studioalbuminsa "Lana Del Ray A.K.A. Lizzy Grantin" tammikuussa 2010. Se oli laulajan ensimmäinen ammattimaisesti tuotettu albumi, julkaistu nimellä Lizzy Grant, itsenäisellä levy-yhtiöllä tuottaja David Kahnen kanssa. Del Rey totesi, että "David pyysi minua työskentelemään kanssaan vain päivä sen jälkeen kun hän sai demoni. Hän on tunnettu tuottaja jolla on paljon rehellisyyttä ja joka on kiinnostunut popin lisäksi muun musiikin tekemisestä." Lanan isä, Robert Grant, auttoi markkinoimaan albumia, joka oli saatavilla iTunesissa lyhyen ajan ennen kuin levy peruutettiin. David Kahnen mukaan Grant osti oikeudet takaisin levy-yhtiö 5 Pointsilta.


title: Lana Del Rey

text: Myöhemmin kesäkuussa 2011, Del Rey allekirjoitti sopimuksen levy-yhtiö Stranger Recordsin kanssa "Video Games" -debyyttisinglen julkaisemisesta lokakuussa 2011. Hän allekirjoitti yhteissopimuksen Interscope Recordsin ja Polydor Recordsin kanssa. 24. lokakuuta 2011 ilmoitettiin, että Del Rey oli voittanut brittiläisen musiikkipalkinnon Q Awardin kategoriassa "Q's Next Big Thing".


title: Lana Del Rey

text: "Video Games" -singleä mainostettiin The CW Television Networkin "Ringer"-sarjassa 27. syyskuuta 2011 keskeisen kohtauksen aikana saaden Del Reyn valtavirran mukaan. Lana mainosti albumiaan lukuisissa myös live-esiintymisissä. Rolling Stone -musiikkilehti kommentoi, että vaikka Del Rey on hermostunut ja ahdistunut esittäessään kappaleitansa livenä, "hän laulaa huomattavalla luottamuksella", vaikka he totesivatkin Del Reyn vokaalien olevan melko vihlovia korville. Lana esitti "Video Games" -kappaleensa hollantilaisessa "De Wereld Draait Door" -televisio-ohjelmassa, brittiläisessä "Later... with Jools Holland" -musiikkiohjelmassa ja yksityisessä show’ssa Chateau Marmontissa West Hollywoodissa Kaliforniassa. Del Rey antoi myös useita haastatteluja sanomalehdille ja internet-lehdille.


title: Lana Del Rey

text: Myöhemmin ilmoitettiin, että laulaja julkaisisi debyyttialbuminsa tammikuussa 2012. Ranskalaisen "Taratata"-ohjelman haastattelussa Lana ilmoitti albumin nimen olevan "Born to Die". Se julkaistiin 27. tammikuuta 2012 Irlannissa, 30. tammikuuta 2012 Iso-Britanniassa sekä maailmanlaajuisesti 31. tammikuuta 2012.


title: Lana Del Rey

text: Laulaja esitti kaksi kappalettaan "Saturday Night Live" -televisio-ohjelmassa 14. tammikuuta 2012. Lana sai lämpimän vastaanoton yleisöltä, mutta sekalaisia arvosteluja kriitikoilta. NBC Nightly News -ankkuri Brian Williams kutsui Del Reyn esitystä "yhdeksi huonoimmista esityksistä SNL-ohjelman historiasta". Del Reyn esiintymistä puolusti SNL-ohjelman sinä iltana toimiva juontaja Daniel Radcliffe, huolimatta siitä, ettei hän ollut nähnyt esitystä. 4. helmikuuta 2012 Kristen Wiig parodisoi Del Reytä "Saturday Night Liven" sketsissä yhdessä Seth Meyersin kanssa.


title: Lana Del Rey

text: Toinen single ja albumin nimikkokappale "Born to Die" julkaistiin 30. joulukuuta 2011. Kappaleen musiikkivideo vuoti 14. joulukuuta 2011, ja se perustui Del Reyn luomalle käsitteelle, ohjaajana Yoann Lemoine. Tammikuussa 2012 Del Rey ilmoitti ostaneensa "Lana Del Ray A.K.A. Lizzy Grant" -albuminsa oikeudet takaisin ja uusintajulkaisevansa sen kesällä 2012 Interscope Recordsin ja Polydor Recordsin johdolla. 4. tammikuuta 2012 laulajan tiedotettiin allekirjoittaneen sopimuksen NEXT Model Management -agentuurin kanssa.


title: Lana Del Rey

text: "Born to Die" (2012) albumista julkaistiin marraskuussa Paradise Edition versio. Normaalipainos sisältää kahdeksan uutta kappaletta, mutta iTunes-versiolla tulee bonuskappale "Burning Desire".


title: Lana Del Rey

text: Del Reyn esiintyminen Helsingissä Hartwall Areenalla 16. kesäkuuta 2013 sai kritiikissä arvion, että hän on tragediabarbie, jonka kappaleet ovat täynnä jenkkikliseitä ja rakennusaineena on nostalgia. Esitys muistutti sitcom-tv-sarjaa, sillä yleisöreaktioita epäiltiin vahvistetuiksi taustanauhojen avulla. Huutomyrskyt osuivat vääriin kohtiin, yleisön laulu oli epäsuomalaisen kovaa ja amerikkalaisella aksentilla. Toimittaja Oskari Onninen kirjoitti Helsingin Sanomien arviossaan lopuksi, että syvemmälle amerikkalainen populaarikulttuuri ei pysty hukkumaan itseensä. Samoihin ongelmiin kiinnitti huomiota myös Rumban kirjoittaja.


title: Lana Del Rey

text: Yleisöltä Del Rey kuitenkin sai varsin lämpimän vastaanoton. Nainen huomioi tuttuun tapaansa faneja useaan otteeseen tervehtimällä ja halailemalla heitä. Del Rey myöskin käytti paljon aikaa fanien kanssa kuvien ottamiseen, lahjojen vastaanottamiseen sekä yleisön toistuvaan kiittelyyn.


title: Lana Del Rey

text: Paradise-kiertueen konserttia Skotlannin Glasgow’ssa arvioitiin The Scotsman -lehdessä myönteisemmin: Kappale ”Young and Beautiful” (elokuvasta "Kultahattu") lumosi yleisön, kuten itse Del Reykin. Kiertueella lämmittelijänä toimineen Kassidy-yhtyeen kitaristi on kotoisin Glasgow’sta ja on seurustellut Del Reyn kanssa. Suomen-konsertissa lämmittely-yhtyeenä toimi kuitenkin Kari Tapiiri.


title: Lana Del Rey

text: Lana Del Reyta on kuvailtu ”niin kutsutuksi gangsta-Nancy Sinatraksi”. Del Reyn ääniala on kontra-altto.


title: Lana Del Rey

text: Laulutyyliä ja äänenkäyttöä on vertailtu samankaltaiseksi kuin artisteilla Kate Bush, Tori Amos, Loreena McKennitt, Laurie Anderson, Portishead, Clannad, Cowboy Junkies, Annie Haslam (Renaissance), Nina Hagen, Jewel ja Lene Lovich.


title: Lana Del Rey

text: Lana on maininnut musiikillisiksi vaikuttajikseen muun muassa Kurt Cobainin, Nirvanan, Bruce Springsteenin, Elvis Presleyn, Frank Sinatran, Bob Dylanin, Allen Ginsbergin, Leonard Cohenin, Nina Simonen, Britney Spearsin ja Eminemin.


title: Lana Del Rey

text: Muita Lanan mainitsemia musiikillisia ja taiteellisia vaikutteita ovat hänen oma mielikuvituksensa, visionsa omasta tulevaisuudestaan, Kalifornian maisema, New Yorkin ilmapiiri ja energia, Pariisi yöaikaan, Coney Island, amerikkalainen kitsch, 1940–1960-luvut, mustavalkoelokuvat, film noir, Marilyn Monroe, Jessica Rabbit ja Betty Boop.


title: Luettelo Scandinavian Music Groupin kappaleista

text: Tämä on luettelo Scandinavian Music Groupin levyttämistä kappaleista aakkosjärjestyksessä.


text: Kappaleen nimen perässä on suluissa levy, jolla kappale on alun perin julkaistu.


title: Koripallon miesten SM-sarjakausi 1952

text: Koripallon miesten SM-sarjakausi 1952 oli 12. kausi, jolloin pelattiin miesten koripallon Suomen mestaruudesta. Joukkueet jaettiin kahteen 9 joukkueen lohkoon, joissa pelattiin kaksinkertainen runkosarja. Parhaat jatkoivat otteluita Suomen mestaruudesta ja muista mitaleista. Mestaruus ratkesi 11. tammikuuta 1953, jolloin HOK-Veikot kukisti TMP:n 51-44. Sörnäisten NMKY vei hopeaa voittamalla Työväen Maila-Pojat 49-43. Ottelu pelattiin 30. tammikuuta.


title: Koripallon miesten SM-sarjakausi 1952

text: "Lyhenteet: # = Sijoitus runkosarjassa, O = Pelatut ottelut, V = Voitot, T = Tasapelit H = Häviöt, P+ = Tehdyt pisteet , P- = Päästetyt pisteet , P = Pisteet"


title: Koripallon miesten SM-sarjakausi 1952

text:
Länsilohko
Itälohko


Luettelo Ruotsin merivoimien korveteista listaa Ruotsin merivoimissa palvelleet korvetit. Korvetit voidaan jakaa kolmeen osaan eli purjekorvetteihin, 1800-luvun lopun höyrykorvetteihin, ja nykyaikaiseen rannikkokorvetteihin.


title: Polttotaisteluaineet

text:
Polttotaisteluaineet ovat deflagroituvia aineita eli niiden räjähdysnopeus on alle 2 000 m/s. Niitä käytetään vastustajien rakennelmien polttoon. Esimerkkiaineita ovat ruuti ja kreikkalainen tuli.
Ruuti voi myös räjähtää detonoiden eli räjähtäen yli 2 000 m/s,milloin se ei ole enää polttotaisteluaine.
Napalm on myös polttotaisteluaine.


title: Koripallon miesten SM-sarjakausi 1953

text: Koripallon miesten SM-sarjakausi 1953 oli 13. kausi, jolloin pelattiin miesten koripallon Suomen mestaruudesta. Hallitsevana mestarin kauteen lähti Pantterit (entinen HOK-Veikot), joka kauden päätteeksi voitti kuudennen perättäisen Suomen mestaruutensa. Mestaruus varmistui jo 2. joulukuuta, jolloin joukkue voitti EKV:n 63–59. Päätösottelussa 13. joulukuuta kaatui pronssijoukkue TMP 75–69. Samoin lukemin kärsi Pantterit kauden ainokaisen tappionsa Sörnäisten NMKY:lle 29. marraskuuta.


title: Koripallon miesten SM-sarjakausi 1953


title: Ei toivottuja lastenlauluja

text: Ei toivottuja lastenlauluja on Huge L:n albumi, joka julkaistiin 1. helmikuuta 2012. Albumin kappaleista "Ei toivottu lastenlaulu", "Digattava" ja "Olipa kerran artisti" on julkaistu musiikkivideot. Huge L julkaisi albumin käyttäen nimeä "Herra Huu". Levy kulki aluksi työnimellä "Herra Huu". Albumi nousi Suomen virallisen albumilistan 14. sijalle viikolla 6/2012.


title: Pour Some Sugar on Me

text: ”Pour Some Sugar on Me” on brittiläisen hard rock-yhtye Def Leppardin kappale ja single vuodelta 1987. Kappale julkaistiin alun perin samana vuonna yhtyeen neljännellä studioalbumilla "Hysteria". Singlenä kappale julkaistiin yhtyeen kotimaassa Britanniassa 8. syyskuuta 1987, Yhdysvalloissa seuraavana vuonna. Kappaleen ovat kirjoittaneet "Hysteria"-albumin tuottanut Robert John “Mutt” Lange sekä Def Leppardin jäsenet lukuun ottamatta rumpali Rick Allenia. Singlen b-puolena julkaistiin Britanniassa kappale "I Wanna Be Your Hero", ja Yhdysvaltojen painoksessa b-puolena oli kappale "Ring of Fire".


title: Pour Some Sugar on Me

text: "Pour Some Sugar on Me" on kenties Def Leppardin tunnetuin kappale. Se nousi Suomessa virallisen singlelistan sijalle 27 ja Yhdysvalloissa single oli Billboard Hot 100-singlelistalla korkeimmillaan toisena, ja vuonna 2006 kappale saavutti saman paikan VH1-musiikkikanavan äänestyksessä parhaista 1980-luvun kappaleista. "Pour Some Sugar on Me" oli alun perin yhtyeen laulaja Joe Elliottin sävellys. Kappale lisättiin "Hysteria"-albumille levyn nauhoitusten loppupuolella, ja Elliott soitti kappaleen riffiä studiossa akustisella kitaralla. Tuottaja Mutt Lange innostui kappaleesta, ja sitä alettiin hioa jotta se voitaisiin lisätä albumille.


title: Pour Some Sugar on Me

text: Kesällä 1988 "Hysteria", joka oli aikansa kallein albumi, oli myynyt maailmanlaajuisesti 3 miljoonaa kappaletta. Huolimatta varsin hyvistä myyntiluvuista, ei albumin tuotto ollut edelleenkään tarpeeksi suuri korvaamaan lähes neljä vuotta kestäneen äänitysprosessin kuluja. Pour Some Sugar on Me" päätettiin julkaista singlenä ja musiikkivideona myös Yhdysvalloissa, ja kappaleen johdosta "Hysterian" myyntiluvut kasvoivat huimasti. Yhdysvalloissa julkaistu versio kappaleen musiikkivideosta oli 73 viikkoa Music Televisionin toivotuimpana videona.


title: Pour Some Sugar on Me

text: Yhdysvalloissa julkaistun, 7”-tuumaisen singlen kappalelista:


title: Pour Some Sugar on Me

text: Yhdysvalloissa julkaistun, 12”-tuumaisen singlen kappalelista:


title: Pour Some Sugar on Me

text: Britanniassa julkaistu singlen sisältö on sama Yhdysvalloissa julkaistun 7”-tuumaisen singlen kanssa, mutta b-puolen kappaleena on “Ring of Firen” sijasta “I Wanna Be Your Hero”.


title: Stan Helsing

text: Stan Helsing on vuonna 2009 kuvattu kauhukomedia, joka parodioi lukuisia kauhuelokuvia. Elokuvan pääosia esittävät Steve Howey, Diora Baird, Kenan Thompson, Desi Lydic, Leslie Nielsen, Travis MacDonald, Chad Krowchuk, Darren Moore, Jeremy Crittenden ja Jeff Gulka. Elokuvan on ohjannut Bo Zenga.


title: Bassit

text: Bassit (Moronidae) on ahvenkaloihin kuuluva heimo. Heimon lajeja tavataan Pohjois-Amerikasta, Euroopasta ja Afrikan pohjoisrannikolta.


title: Bassit

text: Varhaisimmat bassien heimoon kuuluvat fossiilit on ajoitettu alatertiäärikaudelle. Nykyään heimossa elää 6 lajia, jotka jaetaan 2 sukuun. Lajit ovat meribassi ("Dicentrarchus labrax"), täpläbassi ("Dicentrarchus punctatus"), amerikanbassi ("Morone americana"), juovabassi ("Morone saxatilis"), keltabassi ("Morone mississippiensis") ja valkobassi ("Morone chrysops"). Kooltaan bassilajit ovat keskikokoisia tai suuria kaloja ja niiden pituus on tyypillisesti 45–180 cm. Ruumiinrakenteeltaan ne ovat pitkulaisia kaloja. Niillä on kaksi selkäevää, joista etummainen on piikikäs, ja pyrstöevä on haarautunut. Bassien suu on kookas ja hampaat ovat kooltaan pienehköt. Kalojen kylkiviiva ulottuu pyrstöön asti.


title: Bassit

text: Basseista "Morone"-suvun lajeja tavataan Pohjois-Amerikassa ja "Dicentrarchus"-lajeja Euroopasta ja Afrikan pohjoisrannikolta. Osa lajeista ovat mereisempiä, kun toiset elävät murtovesissä ja myös makeissa vesissä. Monia heimon lajeja, kuten meribassia ja juovabassia on istutettu myös alkuperäisen levinneisyysalueen ulkopuolelle. Bassien ravintoa ovat pienemmät kalat ja selkärangattomat eläimet. Useat lajeista ovat suosittuja urheilukalastuksen kohteita, hyviä ruokakaloja ja eräitä niistä myös viljellään ravinnoksi.


title: Annie Jennings

text: Annie Jennings (12. marraskuuta 1884 - 20. marraskuuta 1999) oli brittiläinen henkilö. Hän kuoli 115 vuoden ja kahdeksan päivän ikäisenä vuonna 1999. Hän työskenteli elämänsä aikana opettajana. Hän ei saanut lapsia. Jennings oli Britannian vanhin henkilö vuodesta 1997 kuolemaansa saakka, jonka jälkeen titteli siirtyi Eva Morrisille. Jennings oli Britannian toiseksi vanhin henkilö. Häntä vanhemmaksi elänyt brittiläinen oli Charlotte Hughes. Jennings oli viimeinen dokumentoitu vuonna 1884 syntynyt henkilö.


title: Tapio Pulkkanen

text: Tapio Pulkkanen (s. 21. toukokuuta 1990) on suomalainen ammattilaisgolfaaja. Pulkkanen edustaa Kymen Golfia. Maajoukkueeseen hän pääsi suhteellisen myöhään verrattuna muihin Suomen huippuihin eli vasta 16-vuotiaana. Pulkkanen on saavuttanut lyhyen uransa aikana suomalaisissa kisoissa paljon. Miesten lyöntipelin SM-kultaa on tullut kahdesti, hopeaa kahdesti ja pronssia kerran. Joukkue-SM:n hän voitti vuonna 2011. Hopeaa hän sai 2008. Pulkkanen osallistui European Tourin karsintoihin ensimmäistä kertaa 2011. Finnish Openin hän on voittanut kahdesti. European Challenge Tourilta on yksi voitto  Kazakhstan Openista vuodelta 2017.


title: Tapio Pulkkanen

text: Pulkkanen aloitti golfin vuonna 1999 seuraten isoveljensä jalanjälkiä. Hänen muutkin perheenjäsenensä, eli isä, äiti ja isosisko, pelaavat golfia. Lajin toi Pulkkasten perheelle tutuksi Pulkkasen isoäiti. Pulkkasen tavaramerkki on olkihattu, ja hän viittautuu aihetunnisteella #hattutapio.


title: Ydinaseeton vyöhyke

text: Ydinaseeton vyöhyke () on valtioiden välisellä sopimuksella luotu järjestelmä, jonka jäsenmaat sitoutuvat olemaan rakentamatta, hankkimatta, testaamatta ja hallitsematta ydinaseita ja jonka Yhdistyneiden kansakuntien yleiskokous tunnustaa. Ydinaseettomia vyöhykkeitä koskevat periaatteet kirjattiin ensin kertaa ydinsulkusopimukseen vuonna 1970, ja YK:n yleiskokous vahvisti ne 1975.. Ydinaseettomien vyöhykkeiden tavoitteena on tarjota jäsenilleen negatiivset turvatakuut olemassa olevien ydinasevaltojen ydiniskuja vastaan ja ehkäistä alueen maiden välisen ydinasekilpajuoksun syntyä.


title: Ydinaseeton vyöhyke

text: Ajatus ydinaseettomasta vyöhykkeestä esitettiin ensimmäisen kerran 1958. Puolan ulkoministeri Adam Rapacki mukaan nimetty suunnitelma esitti Puolan, Tšekkoslovakian sekä Länsi ja Itä-Saksan muodostamaa Keski-Euroopan ydinaseetonta vyöhykettä, johon myös muut Europpan maat olisivat halutessaan voineet osallistua. Kylmä sota teki suunnitelman kuitenkin toteuttamiskelvottomaksi. Käytännössä ensimmäinen ydinaseeton vyöhyke muodostui vuonna 1961, jolloin voimaan astunut Antarktiksen sopimus kielsi ydinjätteen loppusijoittamisen ja, muun sotilaallisen toiminnan lisäksi, ydinräjäytykset 60. leveyspiirin eteläpuolella. Vastaava vaikutus oli vuonna 1967 voimaan astuneella Ulkoavaruuden sopimuksella, joka kieltää kaikkien joukkutuhoaseiden asettamisen valmiuteen ulkoavaruuteen tai toisille taivaankappaleille. On huomattava, että sopimus on muotoiltu niin, etteivät lentonsa aikana avaruuden rajan ohittavat mannertenväliset ydinohjukset riko sopimuksen säännöksiä.


title: Ydinaseeton vyöhyke

text: Ensimmäinen varsinainen ydinaseeton vyöhyke, Etelä-Amerikan ja Karibian ydinaseeton vyöhyke muodostettiin Tlatelolcon sopimuksella, joka allekirjoitettiin vuonna 1967 ja astui voimaan 1969. Kaikki 33 Latinalaisen Amerikan ja Karibian maata irtisanoutuivat ydinaseidan hallinnasta, testaamisesta ja käytöstä. Sopimusta valvovaksi kansainväliseksi järjestöksi perustettiin samalla Agency for the Prohibition of Nuclear Weapons in Latin America and the Caribbean (OPANAL). Sopimukseen kuuluu myös kaksi lisäprotokollaa. Ensimmäinen protokolla on tarkoitettu Etelä-Amerikan ja Karibian ulkopuolisille valtioille, jotka "de jure" tai "de facto" hallitsevat vyöhykkeeseen kuuluvia alueita, kuten esimerkiksi Ranskan hallitsema Ranskan Guyana. Toisen lisäprotokollan vahvistamalla ydinasevallat tunnustavat sopimuksen.


title: Ydinaseeton vyöhyke

text: Teknisen kehityksen luomat uudet mahdollisuudet hyödyntää merenpohjaa taloudellisesti ja sotilaallisesti alkoivat herättää huolta 60-luvulla. Vuonna 1969 Neuvostoliitto ehdotti merenpohjan täydellistä demilitarisointia yli 12 merimailin päässä rannikosta. Yhdysvallat ei tähän suostunut, koska sopimus olisi merkinnyt muun muassa merenpohjaan asennettujen, sukellusveneiden paikallistamiseen käytettyjen kuuntelulaitteiden kieltämistä. Molemmilla suurvalloilla oli kuitenkin poliittista tahtoa ehkäistä uusi asevarustelukilpa ja jatkoneuvottelujen jälkeen valtiot esittivät yhteisen päätöslauselman vuoden 1969 aseidenriisuntakonferenssissa. YK:ssa käytyjen jatkoneuvotteluiden jälkeen Merenpohjan joukkotuhoaseiden kieltosopimus avattiin allekirjoitettavaksi 1971 ja astui voimaan vuotta myöhemmin. Myöskään tällä sopimuksella ei ole erillistä verifiointimekanismia, vaan sopimusosapuolilla on oikeus tarkkailla muiden osapuolten toimia merenpohjassa. Nimensä mukaisesti merenpohjan joukkotuhoaseiden kieltosopimus koskee vain pohjaan asennettavia asejärjestelmiä; ydin- ja muilla joukkutuhoaseilla varustettujen alusten on kansainvälisen oikeuden puitteissa sallittua liikkua kansainvälisillä vesialueilla.


title: Ydinaseeton vyöhyke

text: Eteläisen Tyynenmeren valtiot huolestuivat 1960- ja -70-luvuilla muun muassa Yhdysvaltain ja Ranskan alueella suorittamista ydinkokeista sekä ydinjätteen mereen dumppaamisen aiheuttamista riskeistä. Uusi-Seelanti ehdotti ydinaseettoman vyöhykkeen luomista alueen valtioiden yhteistyöfoorumissa jo vuonna 1975. Sopimus avattiin allekirjoituksille lopulta kymmenen vuotta myöhemmin Rarotongalla, Cookinsaarilla ja tuli voimaan 1986. Tlatelolcon sopimuksesta poiketen, Rarotongan sopimus ei luonut erillistä toimeenpanevaa organisaatiota, vaan vyöhykkeen verifikaatio tapahtuu keskinäisen tietojenvaihdon ja Kansainvälinen atomienergiajärjestön safeguards-sopimusten avulla. Mikronesia, Marshallinsaaret ja Palau eivät ole liittyneet vyöhykkeeseen, koska niillä on sopimusvelvoite sallia Yhdysvaltain ydinsukellusveneiden liikkua aluevesillään. Rarotongan sopimuksen kaksi ensimmäistä lisäprotokollaa vastaavat Tlatelolcon sopimuksen protokollia. Kolmannen protokollan allekirjoittamalla vyöhykkeen ulkopuoliset valtiot irtisanoutuvat ydinkokeista eteläisellä Tyynellämerellä. Rarotongan sopimus on Tlatelolcoa laajempi, sillä se kieltää myös rauhanomaiset ydinräjäytykset sekä ydinjätteiden dumppaamisen.


title: Ydinaseeton vyöhyke

text: ASEANin alkuperäiset jäsenvaltiot – Indonesia, Malesia, Filippiinit, Singapore ja Thaimaa julistivat alueensa ”Rauhan, vapauden ja liittoutumattomuuden vyöhykkeeksi” jo 1971. Kylmän sodan ja alueen valtioiden välisten jännitteiden vuoksi julistuksessa esitetty tavoite ydinaseettomasta vyöhykkeestä ei kuitenkaan tuolloin ollut toteutettavissa. Ensimmäinen käytännön ehdotus sopimuksesta esitettiin 80-luvun puolivälissä. Lopulta joulukuussa 1995 10 ASEAN-maata allekirjoitti Bangokokin sopimuksen ja vyöhyke astui voimaan 1997. Myöskään Bangkokin sopimuksella ei ole erillistä valvovaa organisaatiota vaan verifikaatio tapahtuu tietojenvaihdon ja IAEA:n toimien avulla. Sopimuksen jäsenmailla on kuitenkin oikeus halutessaan tarkastaa toistensa ydinlaitoksia.


title: Ydinaseeton vyöhyke

text:
Viimeiset venäläiset sotilaat poistuivat Mongoliasta Neuvostoliiton hajoamisen jälkeen vuonna 1992. Samana vuonna Mongolia ilmoitti kieltävänsä ydinaseet alueeltaan ja pyrkivänsä hankkimaan ydinaseettomalle statukselleen kansainvälisen tunnustuksen. Edellytykset tavoitteelle olivat hyvät, sillä sekä Venäjä että Kiina suhtautuivat siihen positiivisesti. Lisäksi YK:n yleiskokouksen päätöslauselma 3472/1975 mahdollisti myös yhden valtion muodostamien ydinaseettomien vyöhykkeiden tunnustamisen.
. Neuvotteluja käytiin YK:n puitteissa ja Mongolian ydinaseeton status hyväksyttiin yleiskokouksessa vuonna 1998 päätöslauselmalla 53/77 D. Mongolian kansalliseen lakiin ydinaseiden kielto lisättiin vuonna 2000.


title: Ydinaseeton vyöhyke

text: Keski-Aasian entiset neuvostotasavallat seurasivat Mongolian esimerkkiä ja vuonna 1997 Kazakstanin, Kirgistanin, Tadžikistanin, Uzbekistanin ja Turkmenistanin valtionpäämiehet antoivat Almatyn julistuksen, jossa asettivat ydinaseettoman vyöhykkeen tavoitteekseen. Alueen geopoliittinen tilanne vaikeutti neuvotteluita. Läntiset ydinasevaltiot vastustivat sopimuksen artiklaa, jossa todettiin, ettei se vaikuttaisi aikaisempiin kansainvälisiin sitoumuksiin, ts. allekirjoittajavaltioiden ydinaseita koskeviin sopimuksiin Venäjän kanssa. Semein sopimus allekirjoitettiin Semipalatinskin ydinkoealueella Kazakstanissa 2006 ja astui voimaan 2009.


title: Ydinaseeton vyöhyke

text: Pelindaban sopimus sai alkusysäyksensä Ranskan suoritettua 1960-luvulla ydinkokeita Saharassa, nykyisen Algerian alueella. Afrikan yhtenäisyysjärjestö (OAU) asetti Afrikan ydinaseettoman vyöhykkeen tavoitteekseen ensimmäisessä kokouksessaan vuonna 1964. Kylmä sota ja mantereen ainoan ydinasekyvyn omaavan valtion, Etelä-Afrikan pysyttely ydinsulkusopimuksen ulkopuolella kuitenkin tekivät etenimisen kohti tätä tavoitetta mahdottomaksi useiksi kymmeniksi vuosiksi. Etelä-Afrikan purettua ydinohjelmansa vuonna 1991 neuvottelut vyöhykkeestä alkoivat OAU:n ja YK:n puitteissa. Sopimus avattiin allekirjoituksille Kairossa 1996 ja se astui voimaan 2009. Aikaisemmissa ydinaseettomien vyöhykkeiden sopimuksissa asetettujen rajoitusten ja vaatimusten lisäksi Pelindaban sopimus kieltää aseelliset hyökkäykset ydinlaitoksia vastaan ja asettaa vaatimuksia laitosten turvajärjestelyille.


title: Ydinaseeton vyöhyke

text: Koko tunnettu maailmankaikkeus 100 kilometriä merenpinnan tason yläpuolella on ydinaseeton vyöhyke, samoin kaikki merenpohja 12 merimailia kauempana rannikoista. Maan pinnalla ydinaseettomat vyöhykkeet kattavat tällä hetkellä 84 miljoonaa neliökilometriä, 56% koko planeetan maapinta-alasta. Vyöhykkeisiin kuuluu 115 maailman 193 valtiosta ja niiden alueella asuu 39% maailman väestöstä. Ydinaseettomat vyöhykkeet kattavat koko eteläisen pallonpuoliskon.


title: Ydinaseeton vyöhyke

text: Kaikki varsinaisten ydinaseettomien vyöhykkeiden sopimukset sisältävät lisäprotokollan, joka hyväksymällä ydinsulkusopimuksessa tunnustetut ydinasevaltiot tunnustavat vyöhykkeen ja antavat vyöhykkeen maille negatiiviset turvatakuut. Toistaiseksi kaikki ydinasevaltiot ovat ratifioineet vain Tlatelolcon sopimuksen lisäprotokollan.


title: Ydinaseeton vyöhyke

text: Rarotongan sopimuksen toisen lisäprotokollan ovat ratifoineet Yhdysvaltoja lukuun ottamatta kaikki ydinasevaltiot. Yhdysvallat on allekirjoittanut sopimuksen mutta ei ratifioi Amerikan Samoalla sijaitsevan sotilastukikohtansa vuoksi. Yhdysvallat ei myöskään ole ratifioinut Pelindaban sopimusta, jonka ongelmakohta koskee Diego Garcialla sijaitsevaa strategista lentotukikohtaa.


title: Ydinaseeton vyöhyke

text: Yksikään ydinsulkusopimuksen tunnustama ydinasevaltio ei ole toistaiseksi ratifioinut Bangkokin ja Semein sopimusten lisäprotokollia.


title: Ydinaseeton vyöhyke

text:
Kiinan kansantasavalta on antanut yksipuolisen julistuksen, jossa se irtisanoutuu ydinaseiden käytöstä kaikkia ydinaseettomia valtioita vastaan, riippumatta niiden jäsenyydestä ydinaseettomissa vyöhykkeissä. Toisin kuin vyöhykesopimuksen lisäprotokollan ratifiointi, tämän kaltainen julistus ei kuitenkaan ole kansainvälisen oikeuden näkökulmasta juridisesti sitova.
Iran esitti 1974 ensimmäisen kerran Lähi-idän ydinaseetonta vyöhykettä. Neuvotteluprosessia on pyritty käynnistämään lukuisia kertoja mutta samat syyt, joiden vuoksi vyöhykesopimukseen pyritään ovat myös olleet sen esteenä. Näihin syihin lukeutuvat Israelin-Palestiinan konflikti, ja siihen liittyvä laajempi Arabien-Israelin konflikti, Israelin hyvin todennäköinen ydinase ja pysyttely ydinsulkusopimuksen ulkopuolella sekä Iranin ydinohjelma. Koska Israel on sekä Lähi-idän ainut ydinsulkusopimuksen ulkopuolinen valtio että alueen ainut ydinasevaltio, ydinaseettoman vyöhykkeen perustaminen on ollut erityisesti arabimaiden tavoite. Madridin rauhankonferenssissa 1991 päätettiin vyöhykkeen perustamiseen tähtäävän kansainvälisen mekanismin luomisesta. Mekanismin toiminta kuitenkin tyrehtyi Israelin vastustukseen. Vuoden 1995 Ydinsulkusopimuksen tarkastelu- ja jatkokokouksessa arabimaat saivat kokouksen loppuasiakirjaan erityisen maininnan Lähi-idän ydinaseettomasta vyöhykkeestä vastineeksi tuelleen sopimuksen muuttamiseksi määräaikaisesta jatkuvaksi.


title: Ydinaseeton vyöhyke

text: Obaman hallinnon asetettua ydinaseriisunnan prioriteetikseen, vuoden 2010 Ydinsulkusopimuksen tarkastelukokous päätti käytännön toimista vuoden 1995 Lähi-itä-julistuksen toteuttamiseksi. Näistä tärkein on aihetta käsittelevän kansainvälisen konferenssin kokoaminen vuonna 2012. 14.10.2011 Ulkoasiainministeriö ilmoitti YK:n, sekä vuoden 1995 päätöslauselman pöydänneiden Iso-Britannian, Yhdysvaltain ja Venäjän valinneen Suomen kokouksen isäntämaaksi. Alivaltiosihteeri Jaakko Laajava valittiin kokouksen fasilitoijaksi; hänen tehtävänsä on neuvotella käytännön järjestelyt ja neuvotteluperiaatteet, joiden puitteissa kaikki alueen maat suostuvat osallistumaan konferenssiin. Konferenssi ei mitä todennäköisimmin tule antamaan ehdotusta sopimustekstistä vaan toimii pidemmän neuvotteluprosessin alkuna.


title: Albyn metroasema

text: Albyn metroasema () on Tukholman metron maanalainen punaisen linjan asema. Se sijaitsee Hallundan ja Fittjan metroaseman välissä, ja 19 kilometriä Slussenin metroasemasta.


title: Albyn metroasema

text: Asema avattiin 12. tammikuuta 1975.


title: Red

text: Red tarkoittaa seuraavia asioita:


title: Mike Lundin

text: Mike Lundin (s. 24. syyskuuta 1984 Burnsville, Minnesota, Yhdysvallat) on yhdysvaltalainen jääkiekkopuolustaja. Hänen vahvuutensa ovat liikkuvuudessa ja pelikäsityksessä.


title: Mike Lundin

text: Lundin kävi Minnesotan Apple Valley High Schoolia, jonka jälkeen hän kävi vuodet 2003–2007 Mainen yliopistoa. Lundinin ensimmäinen kausi 2003–2004 päättyi siellä Hockey Eastin mestaruuteen. Tampa Bay Lightning varasi hänet neljännellä kierroksella 102. pelaajana . Lundin palkittiin viimeisen yliopistokautensa 2006–2007 päätteeksi Hockey Eastin urheiluhenkisimpänä pelaajana Len Ceglarski Awardilla ja valittiin toiseen tähdistökentälliseen.


title: Mike Lundin

text: Kaudeksi 2007–2008 Lundin siirtyi Tampa Bay Lightningiin, jossa hän pelasi koko kauden ylhäällä NHL:ssä ja sai 81 runkosarjaottelussa kuusi syöttöpistettä. Lundin pelasi kauden aikana myös NHL:n nuorten tähdistöottelussa. Toisen sopimuskautensa 2008–2009 hän pelasi kuitenkin suurimmaksi osaksi farmijoukkueessa, AHL:n Norfolk Admiralsissa, jonka tehokkain puolustaja Lundin oli tehoilla 4+25=29. NHL:ssä hän pelasi kauden aikana 25 runkosarjaottelua ja sai niissä kaksi syöttöpistettä. Syyskuussa 2009 Lundin teki vuoden mittaisen jatkosopimuksen Lightningin kanssa. Lundin teki kaudella 2009–2010 NHL:n yhden kauden piste-ennätyksensä; hän pelasi 49 runkosarjaottelua ja teki niissä tehot 3+10=13. Hän pelasi ison osan kaudestaan myös farmissa, mutta kauden 2010–2011 Lundin pelasi kokonaan NHL:ssä.


title: Mike Lundin

text: Heinäkuussa 2011 Lundin teki vapaana agenttina vuoden mittaisen ja miljoonan dollarin arvoisen sopimuksen Minnesota Wildin kanssa. Lundinille kausi 2011–2012 oli vaikea, sillä hän ei pystynyt pelaamaan ensimmäisessä 23 pelissä selkävamman ja viimeisessä 25 pelissä alavartalovamman takia. Hänelle kertyi kauden aikana yhteensä 17 ottelua Wildissa ja 2 AHL:n Houston Aerosissa. Kauden jälkeen Lundin teki vuoden sopimuksen Ottawa Senatorsin kanssa.


title: Mike Lundin

text: Kesällä 2013 Lundin siirtyi KHL-joukkue Barys Astanaan vuoden mittaisella sopimuksella. Kesällä 2014 hän solmi kaksivuotisen jatkosopimuksen Barysin kanssa. Kaikilla kolmella KHL-kaudella hän sijoittui puolustajien pistepörssissä 10 parhaan joukkoon. Kauden 2016-17 Lundin pelasi Sveitsin pääsarjassa NLA:ssa EHC Bielin joukkueessa.


title: Mike Lundin

text: Huhtikuussa 2017 Lundin siirtyi kaksivuotisella sopimuksella KHL-seura Jokereihin. Lundin loukkaantui marraskuussa saatuaan aivotärähdyksen ja oli sen myötä sivussa loppukauden ajan.


title: Mike Lundin

text: Syyskuussa 2018 Lundin ja Jokerit purkivat pelaajan sopimuksen kauden 2018–19 osalta terveydellisistä syistä ja Lundin ilmoitti samalla vetäytyvän jääkiekosta ainakin kauden 2018–19 ajaksi.


title: Mike Lundin

text: Lundin edusti Yhdysvaltoja MM-kilpailuissa vuonna 2010.


title: Skogskyrkogårdenin metroasema

text: Skogskyrkogårdenin metroasema () on Tukholman metron maanpäällinen vihreän linjan asema, joka sijaitsee Sandsborgin ja Tallkrogenin metroaseman välissä. Se sijaitsee viisi kilometriä Slussenin metroasemasta. Asema avattiin 1. lokakuuta 1950 ja se on yksi Tukholman metron vanhimmista asemista.


title: Paphiopedilum fairrieanum

text: Paphiopedilum fairrieanum on Bhutanissa kasvava venuksenkenkiin kuuluva kämmekkälaji.


title: Paphiopedilum fairrieanum

text: "P. fairrieanumin" kuvasi Lindley julkaisussa "Gardener's Chronicle" vuonna 1857 ja siirsi Stein julkaisussa "Stein's Orchideenbuch" vuonna 1892.


title: Paphiopedilum fairrieanum

text: "P. fairrieanum" on pienehkö venuksenkenkä. 8-28 cm pitkiä ja 2-3 cm leveitä lehtiä on neljästä kahdeksaan kappaletta. Väritys on päältä keski- tai tummanvihreä haalein laikuin, alta vaaleanvihreä. Kukkavana on 12-45 cm pitkä, vaaleanvihreä ja violettinukkainen. Kukkavanan kärkeen kehittyy yksi, harvoin kaksi kukkaa. Kukka on 5-8 cm leveä. Laji kukkii loka-tammikuussa.


title: Paphiopedilum fairrieanum

text: "P. fairrieanum" kasvaa ryppäittäin kevyessä varjossa suojaisilla ruohikkorinteillä, kivillä metsässä tai jokien lähistöllä 1400-2200 metrin korkeudella kiinnittyneenä ruohoon ja lehtiroskaan. Lajin luontainen levinneisyysalue sijoittuu Bhutaniin, Itä-Intian pohjoisosiin ja Tiibetin eteläosiin. Alueen lämpötila vaihtelee 6 ja 21 celsiusasteen välillä. Ilmasto on talvisin kuiva, kesäisin kostea.


title: Suomen jäkäläopas

text: Suomen jäkäläopas on vuonna 2011 Luonnontieteellisen keskusmuseon julkaisema jäkälien määritysopas. Sen ovat toimittaneet Soili Stenroos, Teuvo Ahti, Katileena Lohtander ja Leena Myllys.


title: Suomen jäkäläopas

text: Teos esittelee 481 jäkälätaksonia, mukaan lukien kaikki Suomesta tunnetut suurjäkälät ja eräitä yleisimpiä rupijäkäliä. Se on toistaiseksi laajin suomeksi julkaistu jäkälien määrityskirja. Suomen jäkäläopas sai vuoden 2011 Tieto-Finlandia-palkinnon.


title: Paphiopedilum exul

text: Paphiopedilum exul on Thaimaassa kasvava venuksenkenkiin kuuluva kämmekkälaji.


title: Paphiopedilum exul

text: "P. exulin" kuvasi Ridley julkaisussa "Gardener's Chronicle" vuonna 1891 ja siirsi Kerchove julkaisussa "Le Livre des Orchidees" vuonna 1894.


title: Paphiopedilum exul

text: "P. exul" on pienehkö venuksenkenkä. 15-35 cm pitkiä ja 1,5-3 cm leveitä lehtiä on neljästä viiteen kappaletta. Väritys on kirkkaan- tai kellanvihreä. Kukkavana on 13-18 cm pitkä, vihreä ja violettinukkainen. Kukkavanan kärkeen kehittyy yksi kukka, joka on 5-7 cm leveä. Laji kukkii huhti-toukokuussa.


title: Paphiopedilum exul

text: "P. exul" kasvaa kevyessä varjossa tai auringossa kalkkikivisten saarten pohjois- ja itärinteillä 0-50 metrin korkeudella. Lajin luontainen levinneisyysalue sijoittuu eteläiseen Thaimaahan Krabin lahteen. Alueen lämpötila vaihtelee 26 ja 28 celsiusasteen välillä. Ilmasto on talvisin kuiva, kesäisin kostea.


title: Banjomonnit

text: Banjomonnit (Aspredinidae) on monnikalojen lahkoon kuuluva heimo. Lajeja tavataan Etelä-Amerikan trooppisilta alueilta. Banjomonnit ovat yöeläimiä, ja elävät makeassa vedessä joitakin "Aspredinichthys"-suvun lajeja lukuun ottamatta, joita tavataan myös merestä. Heimon lajit ovat suomuttomia, mutta niillä on pitkittäin kulkevia kyhmyrivejä. Ruumis on litystynyt edestä. Useimmat lajit jäävät alle 15 sentin pituisiksi, mutta "Aspredo aspredo" voi kasvaa noin 38-senttiseksi. Banjomonnit ovat saaneet nimensä niiden pyöreästä päästä ja ohuesta ruumiista. Heimoon kuuluvista kaloista muun muassa banjomonnia ("Bunocephalus coracoideus") ja muita saman suvun jäseniä pidetään akvaariokaloina.


title: Kuivilla (elokuva)

text: Kuivilla () on vuonna 1988 ensi-iltansa saanut draamaelokuva. Elokuvan pääosia esittävät Michael Keaton, Kathy Baker, Morgan Freeman, M. Emmet Walsh, Luca Bercovici, Tate Donovan, Claudia Christian, J. David Krassner, Dakin Matthews, Ben Piazza ja Rachel Ryan. Elokuva oli Glenn Gordon Caronin esikoisohjaus. Siinä mies herää huumeiden yliannostukseen kuolleen naisen vierestä ja hakeutuu hoitoon.


title: Kuivilla (elokuva)

text: Keaton voitti elokuvasta National Society of Film Critics -yhdistyksen parhaan näyttelijän palkinnon. "Video-oppaassa" vuodelta 1995 Asko Alanen antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hänestä "Kuivilla" on hyvää tarkoittava mutta jaaritteleva päihdehoitokuvaus.


title: Stepan Oštšepkov

text: Stepan Mihailovitš Oštšepkov (, 9. tammikuuta 1934 Vladivostok, Venäjän SFNT, Neuvostoliitto – 3. tammikuuta 2012) oli Neuvostoliittoa edustanut ratameloja ja olympiavoittaja.


title: Stepan Oštšepkov

text: Oštšepkov voitti parinsa Andri H’imitšin kanssa kanadalaiskaksikon 1 000 metrillä olympiakultaa Tokiossa 1964.


title: Stepan Oštšepkov

text: Oštšepkov kuoli 77-vuotiaana 3. tammikuuta 2012.


title: Frank Bough

text: Frank Bough (s. 1933 Fenton, Stoke-on-Trent) on brittiläinen televisiojuontaja, joka toimi muun muassa urheiluohjelmissa. Hän opiskeli Oxfordin Merton Collegessa.


title: Frank Bough

text: Bough aloitti BBC-uransa 1960-luvulla ja työskenteli ohjelmissa "Look North", "Sportsview" ja "Grandstand". Vuonna 1964 hän alkoi juontaa BBC Sports Personality of the Year -show’ta, jota hänen kanssaan tuli juontamaan 1970–1980-luvuilla Harry Carpenter. Lisäksi Bough työskenteli "Nationwide"-ohjelmassa, ja vuodesta 1983 hän juonsi Selina Scottin kanssa "Breakfast Timea". Hän jatkoi BBC-uraansa vuoteen 1988.


title: Frank Bough

text: Bough myönsi vuonna 1988 viettäneensä aikaa prostituoitujen kanssa kokaiinijuhlissa, ja vuonna 1992 hänet kuvattiin menemässä sadomasokistien ”synninpesään” ja palaamassa sieltä. Hänellä todettiin maksasyöpä, ja hänelle ennustettiin vain viikkoja elinaikaa, mutta hän selvisi sairaudestaan vuonna 2001 suoritetun maksansiirron avulla.


title: Tonavan-Ipolyn kansallispuisto

text: Tonavan-Ipolyn kansallispuisto ("Duna-Ipoly Nemzeti Park") on 600 km:n laajuinen kansallispuisto Unkarissa, Budapestin pohjoispuolella, mistä se ulottuu osittain myös kaupungin alueelle. Puistossa kohtaa kolme maisematyyppiä: kukkulat, tasanko ja Tonavan ja Ipolyn jokivarret. Puistoon kuuluu myös monia saaria Tonavassa Esztergomin ja Budapestin välillä. Puiston opastuskeskus sijaitsee Esztergomin laidalla. Sen yhteydessä on pieni näyttely ja luontopolku.


title: Tonavan-Ipolyn kansallispuisto

text: Budan kukkuloilla suojeltua aluetta on yli 100 km. Alueella on useita kasvilajeja, jotka elävät vain Karpaattien altaassa, osa ainoastaan Budassa, kuten eräs hirvenputkilaji, pihlajan sukuinen puulaji ja mykerökukkainen kukka. Alueella elää myös harvinainen paloyrtti "Phlomis tuberosa" ja kääpiömanteli. Sen eläimistöstä harvinainen käärmelaji "Coluber caspius" on rauhoitettu laji. Kallioperä on triaskauden dolomiittia.


title: Tonavan-Ipolyn kansallispuisto

text: Szemlőhegyn luolassa Budan kukkuloiden alla on erikoisia kivimuodostelmia, jotka ovat syntyneet kun kuumat lähteet pulppuavat kalkkikiven läpi. Ne kimaltelevat kuin jalokivet.


title: Tonavan-Ipolyn kansallispuisto

text: Hármashatár-hegyn alueella kasvaa kotipihlajaa, "Pyrus nivalis" -päärynöitä ja puissa kiipeilee villiintyneitä viiniköynnöksiä muistona ajasta jolloin siellä viljeltiin viiniä. Siellä elää myös harvinainen liskolaji "Ablepharus kitaibelii fitzingeri".


title: Tonavan-Ipolyn kansallispuisto

text: Remete-hegyn alueen rotkoista ja luolista on tehty merkittäviä paleontologisia ja antropologisia löytöjä.


title: Tonavan-Ipolyn kansallispuisto

text: Szénásin kukkuloilla kasvaa yli 50 suojeltua kasvilajia. Kansallispuistoon kuuluu myös János-hegyn kukkulat.


Koripallon miesten SM-sarjakausi 1966–1967 oli 27. kausi, jolloin pelattiin miesten koripallon Suomen mestaruudesta. Kauden päätteeksi Kotkan Työväen Palloilijat voitti Suomen mestaruuden.


title: Koripallon miesten SM-sarjakausi 1966–1967

text: Uusintaottelu mestaruudesta: KTP - Honka 85-75


text: KTP:n joukkue: Veikko Laapas, Arto Kylmälä, Timo Sievers, Esa Matiskainen, Ari Paananen, Timo Tuurnala, Timo Toikka, Veikko Miettinen, Hannu Paananen, Veikko Vainio, Jukka Hurme, Mika Arola.


title: Bob Anderson (miekkailija)

text: Robert James Gilbert ”Bob” Anderson (15. syyskuuta 1922 Alverstoke, Hampshire – 1. tammikuuta 2012 Englanti) oli brittiläinen miekkailija, miekkailuvalmentaja ja miekkailukohtauksien elokuvanäyttelijä.


title: Bob Anderson (miekkailija)

text: Anderson osallistui miekkailijana Helsingin kesäolympialaisiin 1952, joissa hän putosi säilän yksilökilpailussa toisella kierroksella ja oli joukkuekilpailussa viides. Myöhemmin hän valmensi Britannian miekkailumaajoukkuetta vuosikymmenien ajan.


title: Bob Anderson (miekkailija)

text: Anderson näytteli Darth Vaderin taistelukohtaukset "Tähtien sota" -elokuvasarjan osissa "Imperiumin vastaisku" (1980) ja "Jedin paluu" (1983). Hän päätyi näyttelemään kohtaukset itse, koska Darth Vaderia näytellyt David Prowse ei oppinut tarvittuja liikkeitä. Andersonin esiintymisen elokuvissa paljasti niissä Luke Skywalkeria näytellyt Mark Hamill vuonna 1983. Anderson toimi viiden vuosikymmenen aikana miekkailunopettajana useille Hollywood-näyttelijöille, muun muassa Errol Flynnille ja Antonio Banderasille. Hän työskenteli myös muun muassa James Bond -elokuvissa "Salainen agentti 007 Istanbulissa" (1963) ja "Kuolema saa odottaa" (2002) sekä "Taru sormusten herrasta" -elokuvatrilogiassa (2001–2003).


title: Bob Anderson (miekkailija)

text: Anderson kuoli englantilaisessa sairaalassa 89-vuotiaana 1. tammikuuta 2012. Hänen viimeiseksi elokuvatyökseen jäi miekkailuvalmennus "Hobitti"-elokuvasarjassa.


title: Giulio Scandella

text: Giulio Scandella (s. 18. syyskuuta 1983 Montréal, Québec, Kanada) on italialais-kanadalainen jääkiekkoilija, joka siirtyi kaudeksi 2012–2013 Allsvenskanin IK Oskarshamniin.


title: Giulio Scandella

text: Scandella syntyi ja kasvoi Kanadassa. Hän on NDG Panthersin kasvatti. Scandella pelasi viimeiset juniorivuotensa 2000–2004 QMJHL:ssä. Hän pelasi kaksi ensimmäistä kauttaan Halifax Mooseheadsissa ja kaksi viimeisintä kauttaan Rouyn-Noranda Huskiesissa. Scandella oli kaudella 2002–2003 tehopisteillä 29+37=66 Huskiesin toiseksi paras pistemies ja maalintekijä Jonathan Gagnonin jälkeen. Kevään 2003 pudotuspeleissä hän oli kolmella osumallaan joukkueen paras maalintekijä.


title: Giulio Scandella

text: Kesken viimeisen QMJHL-kautensa 2003–2004 Scandella siirtyi Italiaan, mistä hänen sukujuurensa ovat. Hän siirtyi Serie A:n HC Asiagoon, jota Scandella edusti kaksi seuraavaa kautta. Kaudella 2004–2005 hän oli tehopisteillä 16+16=32 joukkueen toiseksi paras pistemies ja maalintekijä Rico Fatan jälkeen. Kaudella 2005–2006 Scandella jakoi 18 osumallaan Asiagon sisäisen maalipörssin voiton Jason Cironen kanssa ja sijoittui koko Serie A:n maalipörssissä jaetulle kahdeksannelle sijalle.


title: Giulio Scandella

text: Kaudeksi 2006–2007 Scandella siirtyi Saksan DEL-liigan Augsburger Pantheriin, josta hän palasi kuitenkin kesken kauden Italiaan ja siirtyi HC Milano Vipersiin. Kaudella 2007–2008 Scandella oli Milanon paras pistemies ja sijoittui tehopisteillä 21+30=51 koko Serie A:n pistepörssissä toiseksi Ritten Sportin Josh Olsonin jälkeen. Hän oli Shay Stephensonin jälkeen Milanon toiseksi paras maalintekijä. Kevään 2008 pudotuspeleissä hän oli tehopisteillä 5+7=12 Milanon paras pistemies.


title: Giulio Scandella

text: Scandella siirtyi kaudeksi 2008–2009 Ritten Sportiin ja sijoittui tehopisteillä 26+32=58 Serie A:n pistepörssissä seitsemänneksi. Hän oli kevään 2009 pudotuspeleissä koko Serie A:n paras maalintekijä seitsemällä osumallaan.


title: Giulio Scandella

text: Kesällä 2009 Scandellalla oli mahdollisuus siirtyä NHL:n koeaikasopimuksen kautta AHL:ään, mutta hän päätti tehdä vuoden mittaisella pelaajasopimuksella Ruotsin Elitserienin Röglen kanssa. Hänet löysi joukkueeseen apuvalmentaja Tommy Sjödin. Scandellan nilkka murtui kuitenkin harjoituskaudella, ja hän pelasi vasta tammikuussa 2010 maaottelutauon jälkeen. Scandella pelasi kauden aikana yhteensä yksitoista runkosarjaottelua ja yhdeksän karsintasarjan ottelua tehopistein 2+4=6. Rögle putosi karsintojen päätteeksi HockeyAllsvenskaniin.


title: Giulio Scandella

text: Kaudella 2010–2011 Scandella oli alkukauden vapaa pelaaja, kunnes liittyi marraskuussa 2010 Sveitsin toiseksi korkeimman sarjatason National League B:n HC Ajoieen. Siellä hän pelasi kahdeksan ottelua, kunnes palasi joulukuussa Italian HC Bolzanoon. Kaudeksi 2011–2012 Scandella teki vuoden mittaisen sopimuksen HC Pustertal-Val Pusterian kanssa. Hän teki Serie A:n yhden kauden piste-ennätyksensä tehoilla 26+41=67, joilla Scandella oli joukkueen toiseksi paras pistemies David Lingin jälkeen ja sijoittui koko sarjan pistepörssissä kolmanneksi. Hän voitti myös Italian Supercupin.


title: Giulio Scandella

text: Scandella teki kesällä 2012 sopimuksen Allsvenskanin IK Oskarshamnin kanssa.


title: Giulio Scandella

text: Scandella on edustanut Italiaa Torinon olympiakisoissa 2006 sekä MM-kilpailuissa vuosina 2007, 2008, 2010, 2011 ja 2012, joista vuoden 2011 turnauksen joukkue pelasi I-divisioonassa. Scandella oli vuonna 2011 tehopisteillä 4+2=6 Italian paras pistemies ja maalintekijä sekä koko turnauksen toiseksi paras maalintekijä. Italia voitti A-lohkon ja nousi seuraavaksi vuodeksi takaisin MM-kisojen pääsarjaan. Joukkue putosi kuitenkin taas vuoden 2012 turnauksen päätteeksi I-divisioonaan.


title: Giulio Scandella

text: Scandellan vahvuudet ovat luistelussa, aggressiivisuudessa ja laukauksessa.


title: Giulio Scandella

text: Scandellan pikkuveli Marco pelaa NHL-joukkue Minnesota Wildin organisaatiossa. Hän on edustanut ikäkausimaajoukkueiden arvokisoissa Kanadaa. Heidän enonsa on NHL:ssa pelannut Sergio Momesso.


title: Shafi Hadi

text: Shafi Hadi, alun perin Curtis Porter (s. 1929 Philadelphia, Pennsylvania), oli yhdysvaltalainen tenori- ja alttosaksofonisti. Hän toimi varhaisella urallaan rhythm and blues -yhtyeissä, kuten Griffin Brothersissa ja Paul Williamsin yhtyeessä. Hän opiskeli yliopistoissa sävellystä.


title: Shafi Hadi

text: 1950-luvun lopulla Hadi nousi julkisuuteen soittaessaan lähinnä Charles Mingusin kanssa. Hänen bebop- ja blues-vaikutteisia soolojaan kuullaan sellaisilla Mingusin levytyksillä, kuten "New Tijuana Moods" ja "The Clown". Hän soitti myös John Cassavetesin elokuvassa "Varjoja" sekä Hank Mobleyn kanssa. Lisäksi hänellä oli oma sekstettinsä, jonka kanssa hänen syyskuussa 1957 tekemiään levytyksiä on julkaistu myöhemmin.


title: Shafi Hadi

text: Hadi teki yhteistyötä Mary Lou Williamsin kanssa tämän kappaleella "Shafi" (1977), vaikkakaan ei tiedetä, mikä hänen panoksensa siihen tarkalleen oli.


title: Paniikki Atlantilla

text: Paniikki Atlantilla () on vuonna 2010 ilmestynyt "Pikon ja Fantasion uudet seikkailut" -sarjan albumi, jonka on käsikirjoittanut Lewis Trondheim ja piirtänyt Fabrice Parme.


title: Oulu 187

text: Oulu 187 oli alakulttuurin festivaali, joka järjestettiin Oulussa 18. heinäkuuta vuosina 2009–2012. Musiikkityylejä löytyi aina reggaesta rapiin. Festivaali kokosi yhteen artisteja, kaupunkitaidetta ja aktivismia. Oulu187 oli varsinkin nuorison suosiossa.


title: Oulu 187

text: Festivaalia mustamaalattiin mediassa huumemyönteiseksi tapahtumaksi. Vaikka huumepidätyksiä tapahtui, ne kaikki tapahtuivat kuitenkin tapahtumapaikan ulkopuolella.


title: Oulu 187

text: Tapahtumassa on esiintynyt muiden muassa Asa, Julma-Henri ja paljon muita underground-artisteja.


title: Tonava-komissio

text: Tonava-komissio on kansainvälinen järjestö, jonka tehtävänä on hallinnoida ja kehittää Tonavan liikennettä. Komissio perustettiin Belgradissa vuonna 1948, ja vuodesta 1954 sen päämaja on ollut Budapestissa. Komission jäsenmaat ovat Bulgaria, Itävalta, Kroatia, Moldova, Romania, Saksa, Serbia, Slovakia, Unkari ja Venäjä.


title: Tonava-komissio

text: Komissio huolehtii siitä, että kaupallinen liikenne Tonavalla on sopusoinnussa sen jäsenmaiden etujen ja oikeuksien kanssa. Se pyrkii yhtenäistämään Tonavan liikennöintijärjestelmää, kuten säännöksiä, dokumentteja ja niiden tunnustamista, ja kehittämään liikenteen olosuhteita ja turvallisuutta. Komissio on mukana luomassa yhtenäistä järjestelmää koko Euroopan sisävesiliikenteseen.


title: Unkarin kansalliskirjasto

text: Unkarin kansalliskirjasto tai Széchényi-kansalliskirjasto () on Unkarin suurin kirjasto. Se sijaitsee Budapestissä Budan linnan F-siivessä ja on toinen Unkarin kansalliskirjastoista; toinen on Debrecenin yliopiston kirjasto. Kirjastolla on vapaakappaleoikeus, ja sen tehtävänä on kerätä kaikki Unkaria koskeva kirjallisuus. Kirjasto perustettiin 1802 Ferenc Széchényin lahjoittaman kirjakokoelman ympärille. Sen kokoelmissa on muun muassa 2,5 miljoonaa kirjaa ja monia harvinaisuuksia, kuten Unkarin alueen vanhin kartta, "Tabula Hungariae".


title: Unkarin kansalliskirjasto

text: Kansalliskirjaston tehtävät määriteltiin käytännössä heti perustamisen yhteydessä, eivätkä ne ole sen jälkeen oikeastaan muuttuneet. Sen tehtävänä on kerätä kaikki Unkarissa julkaistut kirjalliset teokset. Lisäksi se kerää kaikki unkariksi kirjoitetut teokset, kaikki unkarilaisten kirjoittamat tai avustamat ulkomailla julkaistut teokset ja kaikki ulkomailla kirjoitetut teokset, jotkä käsittelevät Unkaria. Kirjastolla on vapaakappaleoikeus Unkarissa julkaistuihin teoksiin.


title: Unkarin kansalliskirjasto

text: Kirjasto on lisäksi Unkarin keskuskirjasto, ja se muun muassa hallinnoi kirjastojen välisiä lainauksia, toimii keskusvarastona ja ylläpitää kirjastorekisteriä. Sen tehtäviin kuuluu lisäksi hallinoida ISBN- ja ISSN-numeroita sekä tarjota muille Unkarin kirjastoille ammatillista apua. Kansalliskirjasto julkaisee lisäksi Unkarin kansallisbibliografiaa, jota on julkaistu vuodesta 1961.


title: Unkarin kansalliskirjasto

text: Kansalliskirjaston perustaja oli kreivi Ferenc Széchényi, joka etsi 1700-luvun lopulla unkarilaisia kirjoja Unkarista ja muualta maailmasta. Hän keräsi kirjat yhteen kokoelmaan, jonka lahjoitti Unkarin kansakunnalle 1802. Kaikkiaan Széchényin lahjoitukset käsittivät 15 000 kirjaa ja 2 000 käsikirjoitusta. Kansalliskirjasto avattiin Pestissä seuraavana vuonna. Uusi kirjasto herätti kansan isänmaallisuuden, ja se saikin seuraavina vuosina paljon yksityisiä lahjoituksia. Parlamentti päätti vuonna 1808 perustaa Unkarin kansallismuseon, johon myös kansalliskirjasto liitettiin.


title: Unkarin kansalliskirjasto

text: Kirjasto erotettiin kansallismuseosta 1949. Siitä tuli jälleen oma organisaationsa, ja se nimettiin perustajansa Ferenc Széchényin mukaan. Kirjasto muutti 1985 Budan linnan vuosina 1890–1902 valmistuneeseen F-siipeen, jonka olivat suunnitelleet Alajos Hauszmann ja Miklós Ybl.


title: Unkarin kansalliskirjasto

text: Kansalliskirjaston kokoelmiin kuuluu 8 miljoonaa kohdetta. Niihin kuuluvat 2,5 miljoonaa kirjaa, 385 000 osaa sarjajulkaisuja, 270 000 musiikkidokumenttia ja -äänitettä sekä yli miljoona käsikirjoitusta. Lisäksi kokoelmissa on 200 000 karttaa, 320 000 kuvaa ja kaiverrusta, lähes 3 miljoonaa julistetta ja vihkosta sekä 272 000 mikrofilmiä.